ИнтерФУТБОЛ :: Тансиқ тараннум ёхуд "Орзудан сув ичар жасорат гули"\nТансиқ тараннум ёхуд "Орзудан сув ичар жасорат гули"\nЙил бошида туриб, ортга назар ташлаш ва янги йил орзулари ҳақида сўзлаш - инсониятга хос таомил. Биз ҳам мулоҳазаларимизни шу таомилга асосан ёзишимиз керак эди. Очиғи, шу ишга ўзимизни руҳан чоғладик ҳам. Бироқ Дониёр Пирматов ва ўғли Иброҳимжоннинг қўнғироғи режамизни ўзгартириб юборди. «МЮ»нинг садоқатли мухлиси бўлган Дониёр ҳар сафар мулоқотимиз аввалида «Муҳаммад ака, «Дўстлик» ва «Навбаҳор»нинг чемпион таркибини ҳар қандай вазиятда айтиб беришимга ишонасизми?» дея сўрайди. Биз ҳам футболни бемисл севгувчи бу мухлисга ишонишимизни айтишдан чарчамаймиз. Ҳақиқатан ҳам, у ўша машҳур таркибларни ёддан билади ва «ҳай-ҳай»лашимизга қарамай, нечанчи мартадир барчага таниш собиқ футболчилар исм-фамилиясини бирма-бир санайди. Унинг ҳаяжонлари бизга ҳам юқади ва муаммолар мавзусига ўралашган футбол руҳияти кутилмаганда янгиланаётганини, юксалаётганини сезиб қоламиз. Тузукроқ тўп теполмайдиган футболчилар ва аранг кун кўраётган клублар ҳақидаги тушкун кайфият нари сурилади. Футбол аслида муғомбирлик ва манфаатпарастликдан баланд мўъжиза эканини ҳис қиласан киши, беихтиёр. «Ювентус» ва «Ливерпуль» мухлислари сафи бирдан кўпайиб кетиши шу беғубор жараёнга алоқадор экани ойдинлашади баҳс-мунозаралар чарчатган онгу шуурни тинчлантириб.\nДониёр билан бу сафарги мулоқотимиз ҳам қадрдон «сценарий» асосида бошланди. Кейин у яна ҳам «очилди»: «Кайфиятим чоғ, ака! Ўғлим икковимиз Нўъмон Ҳасановдан «Қўқон-1912» шарфини ундирдик. Клубларнинг шарфлари сони уй-музейимизда 43тага етди. Футбол - узук. «МЮ» - шу узукнинг кўзи. Сульшерда ғалаба сурнайи бор. Шу сурнайни чалса бўлди - «МЮ» ғалаба қозонаверади. Мен тан берадиган «Беназир»да қувончли ғалаба сурнайи йўқ эди...»\nБерилиб сўзлаётган Дониёрнинг кайфияти ўзгарди ва шивирлади: «Минг маҳоратли бўлсин, ғалаба сурнайини чалолмаса бефойда экан-а, ака! Моуга ачиндим. Нима деб ўйлайсиз: Куперда шунақа сурнай борми? Мен борлигига ишоняпман!»\nБўлди! Шу сўзларни тинглаган кўпчиликка маълум сарҳисоб ҳақида ёзиш мумкинми?!\nБиз сарҳисоб ёзмадик - шеър ёздик. Ҳа, ўзи билмаган ҳолда Дониёр бизга шеър ёздирди.\nХушҳол жилмаяди ёвқур Чингачгук,\nҚўрқмай сузар, ана, Жаспер - чучук сув.\nУнкаснинг юраги уради дук-дук,\nУни деб прерия ёш тўкар дув-дув.\nУзун карабиннинг чақнайди кўзи,\nҒалаба қўшиғин ёзар Фенимор!\nҒолиблик ҳақида айтган ҳар сўзи,\nҚаранг, Экторда ҳам унинг феъли бор.\nКупер! Бу сўз бизга таниш қадрдон,\nБолаликдан салом йўллар ёп-ёруғ.\nОлқишлашга ҳозир Дубайда майдон,\nТермамиз-ла Эктор солади довруғ.\nДарвоза мухлиснинг катта қулочи,\nИшончли Игнатий, Ўткирбек, Санжар.\nУзоққа чўзилмас рақиб қувончи,\nПосбонлар қўлидир зарбларга ханжар.\nФутбол Фемидаси кўтарар гаврон,\nТўпга ташланади қўл силтаб Анзур.\nРақибга тик боқар Достон ва Даврон,\nЕгор, Ислом, Фаррух барчага манзур.\nЭслайлик! Ҳаяжон... Рақиб ҳужуми...\nБўш қолди дарвоза... Олег тўсар тўп!\nЕлкасида турар алам хуржуни,\nАкмалнинг армони бизникидан кўп!\nСаккиз йил муқаддам Дохани туртиб,\nОдил - Осиёда бўлди овоза.\nУ зарба йўллайди ўзин унутиб,\n«Дарвозабон қани?!» - титрар дарвоза.\nЮртдоши ёш Одил ёнида ҳар дам,\nОтабек, Икромдан унинг кўнгли тўқ.\nЭлдор, Достон, Азиз ҳамиша бардам,\nСардор, Жалолиддин - отилажак ўқ.\nФозил ғалабани кўксига жойлар,\nЖавоҳир ўйини - термамизга зеб.\nМарат майдон ичра пайтини пойлар,\nГоллар ёмғирини ёғдираман деб!\nКупер ажаблансин ва қолсин ҳайрон,\n- Йигитлар! Вақт етди! Сизларга омад!\nЎзбекистон - бугун улкан ҳаяжон,\nФақат ютуқ-юпанч, обрў, даромад...\nҚанча танқид ёздик - ортдадир бари,\nСўнгги могиканнинг фарёди мисол.\nВақт етди! Борайлик қувончлар сари,\nДарвоза тўридан тўп топсин висол.\nОрзуманд мухлислар хаёлга толиб,\nДерлар: «Футбол - фалак ташлаган ўйин!\nТермамиз Дубайда гар бўлса ғолиб,\nЎтказиб берамиз чин футбол тўйин!»\nУстида Алпомиш кишнар Бойчибор,\nҲар бир футболчини ҳужумга чорлаб.\nХави Хави эмас - тахминда кибор,\nУни уялтирар термамиз порлаб.\nБирдан потраб учар Дубайда қушлар,\nХонишлари тутиб мовий осмонни.\nДунё қўлимиздан маҳкамроқ ушлар,\nБайроқ билинг унга Ўзбекистонни!\nБор гап - шу! Бошқача ёзиб бўлмасди шу кунларда. Романтик туй-ғулар, улуғвор орзулар - футболнинг ҳам безаги. «Орзудан сув ичар жасорат гули» дейди шоир. Футбол биров ишонмайдиган ғалабалари билан ҳам қизиқарлидир. Акс ҳолда, кетма-кет икки мағлубиятдан гангиган «Манчестер Сити» бугун «Ливерпул»га қарши аёвсиз тиш қайрамасди. Шу боис термамизга кўпроқ ишонайлик!


18 январ 2018, Тошкент вақти: 02:40\n12−16 июль кунлари Тошкентдаги "Ўзэкспоцентр" кўргазмалар залида халқаро мева-сабзавот ярмаркаси бўлиб ўтади.\nGazeta.uz сайтининг хабар қилишича, ярмаркада дунёнинг 40дан ортиқ мамлакатидан савдо компаниялари, савдо-саноат палаталари вакиллари, вазирлик ва қишлоқ хўжалиги соҳаси мутахассислари иштирок этади.\nБу ярмарка Ўзбекистон президенти 1 июнь куни имзолаган фармон асосида ўтказилмоқда. Бундан буён айни тадбир ҳар йили октябрь ойида ўтказилади.\nХабарда айтилишича, ярмаркада шу кунда хорижга мева-сабзавот чиқараётган ўзбекистонлик 100га яқин экспортёр иштирок этади.\n2016 йилда Ўзбекистон ҳукумати мева ва сабзавот экспортини ошириш, хусусан, Россияга 800 минг тоннадан кўпроқ мева-сабзавот етказиб беришни режалаган. Бу 2015 йилга нисбатан 17 бараварга кўпдир.\nПрезидентнинг 2016 йил, 7 апрелда имзолаган “Янги ва қайта ишланган мева-сабзавот маҳсулотларини экспорт қилувчи ихтисослаштирилган «Ўзагроэкспорт» ташқи савдо компаниясини ташкил этиш тўғрисида”ги қарорига биноан экспорт билан шуғулланадиган янги ширкат ташкил этилган.\nАммо айрим вилоятлар, хусусан Қўқон ва Андижонда пишиб етилган мевалар вақтида қабул қилинмаётгани, натижада, бир масканда катта миқдорда йиғилган маҳсулот сотилмай қолаётганидан шикоятлар бўлмоқда.\nИюнь ойида Қўқонда Россияга экспорт учун ҳозирланган 200 тоннадан ўрик жўнатилмай қолди. Май ойида эса андижонлик боғбонлар эртапишар гилосларини «Ўзагроэкспорт» ширкати вақтида сотиб олмаётгани, бошқа экспортчи тужжорларга ҳам сотишга рухсат берилмагани боис, ҳосилини сотолмаётганидан шикоят қилди.\nЎзбекистонда йилига 17 миллион тоннадан ортиқ мева-сабзавот етиштирилади, бундан 4 миллион тоннаси экспорт қилинади. Йиллар давомида хориж бозорларида узум ва майиз, анор, қовун ва тарвуз, ўрик, шафтоли, олхўри ва олма, помидор, пиёз ва карамга талаба катта бўлиб қолмоқда.\nРасмий маълумотларга кўра, ўтган йили Ўзбекистонда 12 миллион 592 минг тонна сабзавот ва картошка, 2 миллион 731 минг тонна мева, 1 миллион 556 миинг тонна узум етиштирилган. Йиллар давомида, асосан, Россия ва Қозоғистонда мева-сабзавот сотган Ўзбекистон кейинги йилларда Европа ва Осиё бозорларидан ҳам харидорлар топмоқда. Расмий маълумотга кўра, сўнгги 5 йил ичида Норвегия, Таиланд, Вьетнам, Малайзия, Индонезия, Бразилия, Қибрис, Македония, АҚШ ва бошқа мамлакатларга экспорт қилинмоқда.


Менинг укам шахматчи\nХалқаро шахмат устаси Гарри Каспаровга ютқазиб, хурсанд бўлган ягона инсон кимлигини биласизми? Бу шахматчининг отаси бўлган экан. Ўртоқларига бирор марта мағлуб бўлмаган ота ўғлининг ғалабасидан чексиз қувонади. Истеъдодини қўллаб-қувватлайди. Бу менга бир воқеани эслатади.\nКундалик ҳаракат, ўйин, сайр ва енгил жисмоний машқлар танани чиниқтиради. Шахмат эса мия учун тафаккур озуқасидир. Оиламизда таомил шундай. Кунимиз шахматсиз ўтмайди. Шахмат фарзандлар тарбиясида жуда асқотган. Укам эришаётган ғалабалар, аъло баҳоларга ўқишимизда шахматнинг ҳиссаси катта.\nЎшанда укам тўрт ёшда эди. Дадам ҳамкасблари билан мусобақа ўйнаб, шахмат тахтаси ютиб келганди. "Агар кимда-ким шахмат ўрганса, бу ўшаники бўлади", дегандилар.\nБолалар қизиқувчан бўлишади. Дейлик, тили чиққан болакайнинг кўп савол бериши бежизга эмас. Билишга интилиш ақлий тафаккур ривожидан дарак беради. Демак, инсон мияси шу вақтдан бошлаб ўйлаш, фикрлаш, ишлашга уринади.\nУкамнинг қизиқиши шундан бошланди. Аввал шахмат доналарининг вазифасини билиб олганмиз. Бобом гўё эртак айтгандай тушунтириб берган. Агар кимда-ким доначалар вазифасини адашмай бажарса, катталардан рағбат эшитарди. Шахмат бизни бекорчи ўйинлардан чалғитган. Ўйнаб зерикмасдик. Оиламиздагилар телевизор қаршисида ҳам бизни шахматга бошқариб қўярди.\nЮқорида Гарри Каспаровни эсладим. Бобом ҳам моҳир шахматчи эди. Лекин беш яшар укамга мағлуб бўлган куни қувончи ичига сиғмаган. Бу эътибор, рағбат эндиликда ўз самарасини беряпти.\nУкам Шаҳриёр Аҳроров Ёшлар маркази қошида очилган шахмат тўгараги аъзоси. 2017 йил унинг учун омадли якунланди. Қарши шаҳрида ўтказилган "Қарши-опен" республика турнирида ғолибликни эгаллади. "Умид ниҳоллари" фестивалининг туман, вилоят босқичларида фаол иштирок этди.\nЖисмоний машқлар билан доимий шуғулланиш танани касалликлардан асрайди. Соғлом бўласиз. Шахмат эса тафаккурни чархлаб туради. Ақлий фаолият кишилари ундан куч оладилар. Диққат, хотира мустаҳкам бўлади. Руҳий ҳорғинлик чекинади. Бунинг учун шахмат ўйнаб туриш, кифоя. Айниқса, оила даврасида.\nтаҳририятнинг "Парвоз" тўгараги аъзоси.


БАРЧА САЪЙ-ҲАРАКАТЛАРИМИЗ ЗАМИРИДА ХАЛҚИМИЗНИ РОЗИ ҚИЛИШ МАҚСАДИ МУЖАССАМ | QISHLOQ HAYOTI\nБиринчи Президентимиз Ислом Каримовнинг 2015 йил 24 ноябрдаги қарори билан тасдиқланган 2016-2019 йилларда Наманган вилоятининг саноат салоҳиятини ривожлантириш дастурига мувофиқ юзлаб инвестиция лойиҳалари амалга оширилмоқда. Уларнинг орасида умумий қиймати 2 миллиард 1 миллион доллар бўлган Тўрақўрғон иссиқлик электр станцияси алоҳида ўрин тутади. Ушбу электр станцияси нафақат Наманган вилояти, балки бутун Фарғона водийсида электр энергиясига бўлган талаб ва эҳтиёжни қондиришга хизмат қилади.\nПоп туманида 100 мегаватт қувватга эга бўлган, умумий қиймати 210 миллион долларни ташкил этадиган қуёш электр станциясини қуриш, Мингбулоқ туманида 211 миллион долларлик “Мингбулоқ нефть-газ” конини ўзлаштириш ва бошқа инвестиция лойиҳалари вилоят иқтисодиётини янги босқичга кўтаради.\nНаманганда кичик бизнес ва хусусий тадбиркорлик соҳаси изчил ривожланмоқда. Вилоят ишбилармонлари замонавий технологиялар асосида харидоргир маҳсулотлар ишлаб чиқариб, экспортдан катта даромад топмоқда. Жорий йилнинг биринчи чорагида 79 корхона 17,4 миллион долларлик маҳсулотни экспорт қилган. Экспортчи корхоналар сафига 19 янги субъект қўшилган.\nШавкат Мирзиёев ўзининг сайловолди дастурида бу борадаги ишларни янада юқори босқичга кўтариш, мамлакатимизнинг барча ҳудудлари қатори Наманган вилоятини ҳам изчил ривожлантириш бўйича улкан режа ва мақсадларни баён этган эди.\nШавкат Мирзиёев тумандаги Наманган кўчасида халқ ичига кириб, одамлар билан мулоқот қилди. Аҳоли Президентимиз ташрифидан хурсандлигини, амалга оширилаётган ўзгариш ва янгиликлардан мамнун эканини изҳор этди.\nМазкур лойиҳа Ўзбекистон Республикасининг 2017 йил Давлат инвестиция дастурининг манзилли рўйхатига киритилган бўлиб, айни пайтда бош пудратчи – “Xibu Duolling Engineering” компанияси бурғилаш майдони ва вахта қароргоҳидаги тайёргарлик ишлари якунига етказилди. Жорий йилда Мингбулоқ нефть кони маъмурий биносини таъмирлаш, М15 қидирув-бурғилаш қудуғини ишга тушириш ва бошқа тадбирларни амалга ошириш учун Хитой молия-тижорат институтлари киритадиган 15 миллион долларга тенг сармоя ўзлаштирилиши кўзда тутилган.\nПрезидентимиз ушбу корхона мамлакатимиз иқтисодиётини янада ривожлантиришда муҳим ўрин тутишини таъкидлади. Қурувчилар ва хитойлик мутахассислар билан суҳбатлашди.\nДавлатимиз раҳбари Тўрақўрғон туманидаги “Gold Fresh Fruits” масъулияти чекланган жамиятида қишлоқ хўжалигини ривожлантириш лойиҳалари билан танишди.\n“Gold Fresh Fruits” МЧЖда 482 гектарлик интенсив боғ ташкил этилган. 300 дан зиёд киши меҳнат қилаётган жамиятда гилос, олхўри, шафтоли, хурмо ва ўрик кўчатлари парваришланмоқда. 104 гектар ер гилос кўчати экиш учун тайёрланмоқда.\nБиринчи Президентимизнинг 2015 йил 29 декабрдаги 2016-2020 йилларда қишлоқ хўжалигини янада ислоҳ қилиш ва ривожлантириш чора-тадбирлари тўғрисидаги қарори бўйича Халқ банки қатор лойиҳаларни амалга оширмоқда. Банкнинг молиявий кўмагида Тўрақўрғон туманида ташкил этиладиган 2 минг бош қорамолга мўлжалланган чорвачилик комплекси ва сутни қайта ишлаш лойиҳаси шулар жумласидандир. Лойиҳа қиймати 11,8 миллиард сўмлик ушбу комплекснинг ер майдони 510 гектар бўлиб, шундан чорва моллари учун озуқа маҳсулотлари етиштиришга 500 гектар, қурилиш ишлари учун 10 гектар ер ажратилиши режалаштирилган. Комплексда йилига 4 минг 280 тонна сут, 150 тонна гўшт етиштирилади. Лойиҳани 2018 йилнинг учинчи чорагида ишга тушириш мўлжалланган.\nШу ерда Учқўрғон туманидаги “Muhammadali hamkor biznes” масъулияти чекланган жамиятида 10 гектарда иссиқхона ва томат пастаси ишлаб чиқариш заводи, Наманган шаҳридаги “Jahon javohiri invest” ва Поп туманидаги “Namangan agro logistic” МЧЖларда қишлоқ хўжалиги маҳсулотларини сақлаш, қайта ишлаш ҳамда иссиқхона ташкил этиш лойиҳалари тақдимоти ҳам ўтказилди.\nЮқори технологиялар асосида қишлоқ хўжалиги маҳсулотлари етиштириш, боғдорчиликни ривожлантириш, айниқса, гилоснинг серҳосил, эртапишар навларини экишни кўпайтириш керак, деди Президентимиз.\nБундан мақсад – аҳолини арзон, сифатли, кенг турдаги қурилиш материаллари билан таъминлаш, янги иш жойлари очиш. Бундай материаллар кўп ва арзон бўлса, одамлар уй-жой қуради, янги мактаб ва шифохоналар, корхоналар, йўллар бунёд этилади. Халқимиз фаровонлиги янада ошади.\nДавлатимиз раҳбари Чуст туманида қурилаётган Ўсимликларни ҳимоя қилувчи кимёвий воситалар ишлаб чиқарувчи завод фаолияти билан танишди. “Ифода агро кимё ҳимоя” масъулияти чекланган жамияти ўз маблағи ва “Ҳамкорбанк” кредити ҳисобидан бунёд этаётган ушбу заводда қишлоқ хўжалиги экинларини турли касалликлардан ҳимоя қилувчи 28 турдаги кимёвий препаратлар ишлаб чиқарилиши кўзда тутилган. Корхонанинг лойиҳа қиймати 6,5 миллион долларни ташкил этади.\nШу ерда Наманган вилояти ҳудудидаги паст рентабелли адирларда ёнғоқзор, пистазорлар бунёд этиш, пахта ва ғалла майдонларини камайтириш ҳисобига қишлоқ хўжалиги маҳсулотлари етиштиришни кўпайтириш, ковул экишни ташкил қилиш, паррандачилик ва эчкичиликни ривожлантириш лойиҳалари тақдимоти ҳам бўлиб ўтди.\nДавлатимиз раҳбари кам ҳосил берадиган, зарар кўриб ишлаётган туманларда пахта майдонларини кескин камайтириш, унинг ўрнига юқори даромад берадиган мева-сабзавот, полиз экинлари экиш лозимлигини таъкидлади. Токи одамларимиз меҳнатининг роҳатини кўрсин, ҳаётидан рози бўлсин.\nДавлатимиз раҳбари Янгиқўрғон туманидаги “Бўстон” маҳалла фуқаролар йиғинида маҳалла аҳли билан суҳбатлашди. Фуқаролар маҳалла тизимига қаратилаётган алоҳида эътибор жамиятда маънавий муҳитни, одамларнинг эртанги кунга ишончини мустаҳкамлашда муҳим омил бўлаётганини таъкидлади.\nНаманган шаҳрида Президентимиз раислигида мутасадди раҳбарлар ва вилоят фаоллари иштирокида йиғилиш ўтказилди. Унда вилоят иқтисодиётини янги босқичга кўтариш, инфратузилмани ривожлантириш, муҳандислик-коммуникация тармоқларини яхшилаш, аҳолини иш билан таъминлаш ва турмуш даражасини янада ошириш масалаларига алоҳида эътибор қаратилди.\nУшбу тадбирларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда “Халқ билан мулоқот ва инсон манфаатлари йили” Давлат дастуридаги мақсад-вазифалар ўз ифодасини топди.\nПрезидентимиз Шавкат Мирзиёевнинг Наманган вилоятига ташрифи давом этмоқда.


Сиз қайси тарафдасиз? – Сурхон тонги\nБош саҳифа / Адабиёт / Сиз қайси тарафдасиз?\nАвгуст 12, 2021\tАдабиёт Изоҳ қолдириш 92 Кўрилди\nИброҳим (а.с.) Намруд тарафидан ёқилган катта гулханга отилиш арафасида турганларида чумчуқ шошиб-пишиб тумшуғида гулхан устига сув ташиётган экан. Уни шу ҳолда кўрган бир киши ажабланиб деди:\n— Сен тумшуғингдаги бир неча томчи сув билан гулханни ҳеч қачон ўчира олмайсан-ку? Нега бунча хуноб бўлиб, оловга яқинлашиб ҳаётингни хавф остига қўймоқдасан?\n— Биринчидан, вақтимни оляпсан. Иккинчидан, бу гулханни мен келтираётган сув билан ўчмаслигини жуда яхши биламан. Аммо бу ишни ўз тарафимни белгилаш учун қиляпман, — деган экан.\nБаъзан инсонларнинг : “Одамлар бузилиб кетди”, деган гапларини эшитиб қоламиз. “Сиз ўзингизда бошланг яхшиликни” дейилса, “Бир ўзимнинг қўлимдан нима ҳам келарди?” — дейишади. Шундай фикрлайдиганлар учун чумчуқнинг жасорати катта ҳикматдир. Сиз ўз тарафингизни белгиланг, қолганини тақдирга ҳавола қилинг.\nФеруза Раҳмонқулова тайёрлади\nОлдинги “Har bir yigitning uyida oti bo‘lsin”\nКейинги Уйинг тинч — юртинг тинч\nMutolaa siz uchun nima? Bu majburiyat bo‘lishi ham, uddalab bo‘lmas yumushdek ko‘rinishi ham hech gap …


Қозоғистон уран қазиб олишни камайтирди\n18.10.2018 17:26 0 106\nҚозоғистон энергетика вазири Маҳамбет Досмуҳамбетовнинг билдиришича, Қозоғистон 2018 йилнинг тўққиз ойида уран қазиб олишни 7,4 фоизга — 16 минг тоннагача қисқартирди. Бу ҳақда «REGNUM» ахборот агентлиги хабар берди.\nСабаби, жаҳон бозорида уран нархи пасайиб кетган, ҳозир унинг бир фунти 27,45 доллардан сотиляпти.\nДавлатга қарашли «Қазатомсаноат» компанияси ва унинг таркибидаги корхоналар айни пайтда жаҳондаги ураннинг 40 фоизини қазиб чиқармоқда.\nҚозоғистон ишлаб чиқаришни камайтириш ҳисобига глобал бозордаги маҳсулот мувозанатини барқарорлаштириш орқали уран қазиб олиш ва ишлаб чиқаришда самарадорликка эришмоқчи.


Россияда маълумотларни узатиш тезлиги бўйича рекорд ўрнатилди\n20:21 / 20.04.2017\nМТС ва Ericsson компаниялари бешинчи авлод мобил алоқа технологияларини (5G) муваффақиятли синовдан ўтказишди. Тест давомида Россияда маълумотлар узатишнинг рекорд тезлигига (сониясига 25 Гб) эришилди. Бу ҳақида МТС матбуот хизмати хабар берди.\n"МТС ва Ericsson Москванинг "Открытие Арена" стадионида маълумот узатишда 25 Гбит/сониягача бўлган тезликни қайд этишди. Таққослаш учун, маълумотларни узатишнинг бундай тезлиги HD-сифатдаги бир соатлик фильмни 3 сониядан камроқ вақтда юклаб олиш имконини беради", - дейилади хабарда.\n"Ўтказилган тестлар Россияда мобил қурилмага маълумот узатиш бўйича мутлоқ рекорд натижани кўрсатди, аниқ мисолларда эса биз 5G технологиясидан кундалик фойдаланиш имкони яқин эканига гувоҳ бўлдик", - дейди МТСнинг Москвадаги директори Игорь Егоров.\nРоссия рекорд тезлик 5G


Ҳафталик дайжест: 1,5 триллионлик зарар ва 40 миллионлик ёрдам, куёвнинг картаси, «-ов» ва «-ев»ни ўчириш акцияси - Daryo\n10:08, 17.05.2020 86402\nҲафталик дайжест: 1,5 триллионлик зарар ва 40 миллионлик ёрдам, куёвнинг картаси, «-ов» ва «-ев»ни ўчириш акцияси\nМай ойининг иккинчи ҳафтаси дайжестига ҳам етиб келдик. Сардоба сув омбори ўпирилишидан кейинги талафотларни бартараф этиш, қисқартирилаётган карантин қоидалари ва ўзбек тили атрофидаги муҳокамалар ҳақидаги ҳафтанинг энг муҳим ва муҳокамали хабарлари шарҳини бошлаймиз.\nҲафталик дайжест: «Ғалабами ёки хотира?», «Қизилмисиз-сариқмисиз-яшилмисиз?», Сардобадан қуруқ чиқишни истаганлар\nЙил ҳалокати бўлган Сардоба сув омборининг ўпирилиши қанча зиён келтиргани ҳисоблаб чиқилди. Сардоба, Мирзаобод ва Оқолтин туманларининг жами 32 381 гектар майдонлари талафот кўрган. Тошқин 10 та маҳалла, 23 та аҳоли пунктлари ҳудудидаги 4 711 та турар ва 277 та нотурар жой объектлари, 30 718 гектар экин майдонларига зарар етказган. Жами олти нафар фуқаро ҳалок бўлган (икки нафар аёл, тўрт нафар эркак). Бир фуқаро бедарак йўқолган.\nҲукумат Сардобадаги йўқотишларни бартараф этиш учун ҳаракатини давом эттирди. Ҳар бир вилоят Сирдарёда юзтадан уй қуриши белгиланди. Сув тошқинидан зарар кўрган 4,5 мингдан зиёд хонадон эгаларининг ҳар бирига президент номидан 40 миллион сўмлик моддий ёрдам, шунингдек, телевизор, музлатгич, кир ювиш машинаси, минипеч, электр чойнак ва дазмол каби маиший техникалардан иборат совғалар топширилди. Президент уйлар бепул қуриб ва таъмирлаб берилишини маълум қилди. Одамлар 1 сентябргача уйларига кўчиб киришлари мумкин бўлади. Алишер Усмонов ажратган 10 миллион доллар ҳам компенсацияга сарфланган.\n«Юксалиш» ҳаракатининг ҳисоб-китобига қараганда, Сардоба ҳалокати оқибатларини бартараф этиш учун давлат ғазнасидан 1,5 триллион сўмлик маблағ ажратилади.\nСардоба юзасидан жиноий иш қўзғатилди, 170 дан зиёд шахслар тергов қилинмоқда. Бош прокуратура маълум қилишича, тўртта асосий тергов тахмини мавжуд: лойиҳалашдаги хатоликлар, қурилиш меъёрларига риоя этмаслик, эксплуатация жараёнидаги хатоликлар, табиий офат.\nКундан кунга коронавирусдан соғайганлар сони кўпайиб бораётганини кузатганча «вирус унча хатарли эмас экан» деган хаёлга бораётганлар сони ҳам тобора ошмоқда. Дарҳақиқат, давлат карантин чораларни босқичма-босқич юмшатяпти. Вилоятлар «яшил»лашиб бормоқда. Яқин орада жамоат транспортлари ҳам қатнашни бошлайди.\nUzbekistan Airways 18 майдан бошлаб Тошкентдан Нукус, Урганч, Термиз шаҳарларига амалга оширилувчи авиақатновлар (бориш ва қайтиш) вақтларини эълон қилди, деб ёзмоқда Telegram’даги @davletovuz канали. Президент Республика комиссиясига берган топшириққа биноан Самарқанд, Навоий, Бухоро, Қарши шаҳарларига «Афросиёб» тезюрар поезди ҳамда Фарғона водийсига поезд қатновини қайта йўлга қўйиш режалаштирилмоқда. Шунингдек, шаҳарлар ичида шахсий автомобиллар ҳаракати бўйича чекловларни бекор қилиш масаласи ўрганилмоқда. Транспорт, Ички ишлар ва Соғлиқни сақлаш вазирликларига булар бўйича Республика комиссиясига таклиф киритиш вазифаси қўйилди.\nБироқ ҳушёрлик қўлдан берилмайди. Самолёт ва поездларга йўловчилар вирусга текширилиб чиқарилади. Жамоат жойларида эса масофа сақлаш қоидасига қатъий амал қилинади. Чунки эҳтиётсизлик вируснинг навбатдаги тўлқинини келтириб чиқариши ҳеч гап эмас. Бу ҳафтада Beeline компаниясининг 91 нафар ходими Юқори Чирчиқ карантин полигонига жойлаштирилгани айтилди.\nЭнг сўнгги маълумотга кўра, пойтахтда коронавирусдан соғайган беморлар сони 709, Ўзбекистон бўйича 2 195 нафарга етди.\nДайжестимиздаги учинчи хабарни «Киройи куёвинг шундоқ бўлса», деб номладик. «Ўтган кунлар»га қайтишимизнинг сабаби бор. Корхона ва ташкилотларнинг ягона давлат регистрида ҳавола қилинган маълумотларга кўра, (МЧЖнинг СТИР рақами Очиқ маълумотлар порталида кўрсатилган), Uzcard МЧЖнинг 75 фоиз улушига эгалик қилиш ҳуқуқи жисмоний шахс Маҳмудов Аҳрор Аброровичдан бошқа жисмоний шахс — Турсунов Ойбек Батирович тасарруфига ўтган.\nАввалроқ 95 фоиз улуши Ойбек Турсуновга тегишли бўлган Promadik Invest компанияси «Капиталбанк» акцияларининг 36 фоизини сотиб олгани ҳақида хабар берган эдик. Ойбек Турсунов президент Шавкат Мирзиёевнинг катта куёвидир.\nБу йили абитуриентларимизга ҳам енгиллик бўлади. Фақат 2020–2021-ўқув йили учун истисно тариқасида қабул тест синовлари мажбурий фанларсиз, иккита мутахассислик фанларидан ўтказилиши режалаштирилмоқда. Ушбу иккита мутахассислик фанлари 2019 йил декабрь ойида белгиланган тартибда тасдиқланиб, кенг жамоатчиликка эълон қилинди. Табиийки, инфекция бутунлай бартараф этилмагунча абитуриентларнинг минг ўринлик биноларда 3–4 соат қолиб кетишига йўл қўйиб бўлмайди.\nТест синовлари ўтказиладиган бинода кўпи билан 700 тагача ўрин тайёрланади, ҳар бир абитуриент учун уч кв.м жой ажратилади, санитария-гигиена талабларига биноан улар ниқоб, қўлқоп билан тестда иштирок этиши таъминланади. Абитуриентнинг тана ҳарорати ўлчангач, бинога киритилади. Бинолар камида тўрт маротаба дезинфекция қилинади, деб ёзмоқда @davletovuz канали.\nБу ҳафта Россия Ташқи ишлар вазирлиги расмий вакили Мария Захарованинг баёноти ўзбекзабон интернетни тўлқинлантирди. Аввалроқ, Адлия вазирлиги давлат тилида иш юритишни таъминламаганлик учун мансабдор шахсларга жавобгарлик белгилашни назарда тутувчи қонун лойиҳасини ишлаб чиққанини хабар қилинганди. Мария Захарова рус тилини кўпчилик ўзбеклар хоҳлаётгани, бу қонун лойиҳаси тарафдорлари кам эканини айтган.\nШундан сўнг Захаровага жавоблар бериш бошланди. Олий Мажлис Қонунчилик палатасининг депутати, «Юксалиш» умуммиллий ҳаракати раиси Акмал Бурханов Россия Ташқи ишлар вазирлиги расмий вакилининг фикрларини Ўзбекистон суверенитетига бевосита аралашиш деб баҳолади. Таниқли депутат Расул Кушербоев эса «Ўзбекистонда давлат тили — ўзбек тили. Бироқ шунга қарамай, таълим муассасаларида ўқитиш етти тилда олиб борилади, шу жумладан, рус тилида. Камида 11 тилда газета ва журналлар чоп этилади. Мамлакатда ўзбек тили давлат тили сифатида қонуний ҳисоблангани учун расмий ишда унга риоя этишда масъулиятни ошириш — суверен Ўзбекистоннинг мустақил иши. Ҳеч бўлмаса, расмий идорада давлат тилида иш юритилмаса, давлат тилининг мақоми қоладими? Ўзбекистон — расмий давлат тилига эга суверен мамлакат. Қолганлар ҳам шу суверенликни ҳурмат қилиши шарт», деб ёзди.\nҚонунчилик палатасининг яна бир депутати Дониёр Ғаниев ўзбек тилининг мавқейини кўтариш борасида гапириб, ҳатто Олий Мажлисда қонун лойиҳаси рус тилида ишлаб чиқилишини тилга олди ва қатъийроқ чоралар кўришга чақирди.\nМария Захарованинг фикрига эътирозан ижтимоий тармоқнинг ўзбек тилли фойдаланувчилари ўз исм-шарифларидан «-ов» ва «-ев» қўшимчаларини олиб ташлай бошлади.\n11:11, 18.06.2020 181832\n12:53, 15.06.2020 157577\n18:59 Бугун 279\n18:43 Бугун 1422\n18:28 Бугун 3828\n18:13 Бугун 3768\n22:40, 27.09.2020 114820\n23:44, 27.09.2020 106400\n19:13, 27.09.2020 105684\n18:43, 28.09.2020 96768


Марказий касаба уюшма кутубхонаси\nМарказий касаба уюшма кутубхонаси 1951 йилда ташкил этилган бўлиб, Ховост, Андижон, Қарши, Термиз, Қўнғирот станцияларидаги филиал кутубхоналарни бирлаштиради. Уларда жами 99546 та китоб фонди мавжуд бўлиб, йилига 6000 нафардан ортиқ китобхонга хизмат кўрсатилади.\nМарказий касаба уюшма кутубхонаси уйга китоб бериш бўлими (абонемент), ўқув зали, кўчма кутубхона бўлимларидан иборат. Умумий китоб фонди 47487 тани ташкил этади. Абонемент бўлимида 21692 та, ўқув залида 17998 та, кўчма кутубхона бўлимида 7797 та китоб бор. Кутубхона йилига 2861 та китобхонга хизмат кўрсатади. Бу ерда ижтимоий-сиёсий, табиий, техник фанлар ва бадиий адабиётлар мавжуд. Китобларнинг асосий қисмини, яъни 40472 таси рус ва бошқа тилларда чоп этилган китоблар бўлса, давлат тилида эса 7292 та китоб мавжуд. Ҳар йили маъно- мазмун жиҳатдан эксирган ва яроқлилик муддатини ўтаган китоблар ўрнатилган тартибда ҳисобдан чиқарилиб турилади. Ўтган 2015 йилда 616 та китоб рўйхатдан чиқарилган.\nЭътироф этиш керакки, кутубхонанинг ижтимоий-сиёсий йўналишдаги адабиётлар бўлимида 6018 та китоб бўлиб, уларнинг асосини Давлатимиз раҳбари И.А.Каримовнинг 22 томдан иборат асарлар тўплами, ўзбек ва рус тилларида, Ўзбекистон Республикаси кодекслари, жиноят, солиқ ва бошқа ҳуқуқий мавзудаги қўлланмалар ташкил этади.\nКитоб фондининг табиий фанлар, соғликни сақлаш ва тиббиётга оид адабиётлар бўлимида 3923 та, техника, қишлоқ хўжалигига оид адабиётлар бўлимида 2907 та, санъат, жисмоний тарбия ва спортга оид адабиётлар бўлимида 4845 та, филология фанларига оид бўлимида 29696 та адабиётлар бор.\nКитоб фондида ҳар хил мавзудаги турли йилларда чоп этилган, мазмун ва нашр этилган йили жиҳатдан қимматли китоблар бор. Айниқса, турли соҳаларга бағишланган ва турли йилларда чоп этилган энциклопедиялар кутубхонанинг ҳақиқий бойлигидир. Бўлимда Бобур энциклопедиясидан тортиб, миллий, болалар, математика, физика, химия, философия, география ва бошқа соҳаларга оид энциклопедиялар мавжуд.\nМарказий касаба уюшма кутубхонасида йил бошидан бир йил давомида бажариладиган ишлар бўйича режа ишлаб чиқилиб, китобхонларни кутубхонага янада кўплаб жалб қилиш мақсадида турли мавзуларга бағишланган тадбирлар уюштирилиб келинган. Ўзбек ва жаҳон адабиётининг адиб ва шоирлари туғилган кунларида, мамлакатимиз миқёсида нишонланадиган байрам саналарида ва март ойида “Болалар китобхонлиги ҳафталиги”, 2-апрель куни “Халқаро болалар китоблари куни”га бағишланган маънавий-маърифий тадбирлар, кўргазмалар ташкил этиб келинади. Тадбирларга Темир йўл муҳандислари институти қошидаги 1-сонли Миробод академик лицейи ўқувчилари ва Тошкент темир-йўл касб-ҳунар коллежи талабалари таклиф этилади. Ёз мавсумида болалар оромгоҳларида ҳам “Ёш китобхон кўргазмаси” ташкил этилган.\nШу билан бирга, Тармоқ касаба уюшмаси Республика Кенгаши тасарруфидаги Марказий касаба уюшма кутубхонаси фаолиятида Ўзбекистон Республикасининг “Ахборот – кутубхона фаолияти тўғрисида”ги қонуни талабларини ва замонавий имкониятларни ҳисобга олган ҳолда темирйўлчиларга ва аҳолига ахборот-кутубхона хизмати кўрсатишни сифат жиҳатидан янги даражага кўтариш, илмий, таълим, ахборот ва маданият соҳасидаги қизиқишларини замонавий ахборот технологиялари асосида тезкорлик билан қондириш борасида бир қатор чора-тадбирлар ишлаб чиқилмоқда, кутубхонанинг электрон каталоги Ирбис программаси яратилмоқда.


Ўзбекистон бош санитария инспектори нақд пулдан кўра пластик карточкадан фойдаланишни маслаҳат берди\nВазирлар Маҳкамаси ҳузуридаги Санитария- эпидемиология назорати давлат инспекцияси бошлиғи Нурмат Отабеков АОКАдаги штабда ташкил қилинган брифингда пенсиясини нақд кўринишида олаётган фуқароларга бу борадаги тавсияларини берди.\n“Ҳақиқатдан ҳам нақд пулда коронавирус қўзғатувчи узоқ муддат ( 4-5кун) сақланиб қолади. Бундай пайтларда нақд пул билан муомала қилишни кескин камайтириш керак.\nҲозир пластик карточкалар бўйича умуман муаммо йўқ. Демак нафақат ойлик маошларини , ҳатто нафақа пулларини ҳам карточкага тушириш керак. Пластик карточкадан фойдаланилса, касаллик вируснинг бир одамдан иккинчисига ўтиш эҳтимоли кескин камаяди.\nУй шароитида ишлатганда ҳам имкон қадар битта пластикдан фойдаланиш мақсадга мувофиқ. Пластик карточкага эса ишлов берса бўлади”, – дея изоҳ берган Нурмат Отабеков.


Абдулла Қодирий. Ит урушдириш ишлари (1923) | www.ziyouz.uz\nБош саҳифа МатбуотЖадид матбуотиАбдулла Қодирий. Ит урушдириш ишлари (1923)\nКўкча даҳаси билан Бешёғоч даҳаларининг ораларидағи сиёсий муносабат қутулмаган жойда бузилиб кетиб, сан-манга боришиб қолдилар. Бу бузилишнинг ибтидоси Кўкчанинг Чиғатойи билан Бешёғочнинг Чақаридан ит урушдириш масаласидан чиқди. Чиғатойнинг ўн йилдан бери сув ўрниға сут бериб, зўрайтириб келган олапарини Чақарнинг аҳамиятсиз гуржиси қочируб қўймасунми. Бу воқиъадан кўкчаликнинг катта-кичиги ҳаяжонга келиб Маллахоннинг тарихий итларидан бўлғон «даванги»ни майдони ҳарбга чиқардилар. Бу воқиъага ҳар икки тарафдан ўн минглаб киши тантана ва дабдаба билан иштирок қилиб урушдириш маросими махсус дуолар билан бошланди. Гарчи уруш майдонларида бўлиш хавфлик бўлса ҳам на чораки, тўғри хабар олмоқ учун муҳораба устида ҳозир бўлмоққа мажбур эдим.\nЯрим соатлик қонли «Ғов-в-в-в-в, ғув-в-в, ов-в-в, ов-в-в»дан сўнг Маллахоннинг давангиси мағлуб бўлуб, фажеъ бир суратда яраланди, баъзиларнинг тарбузлари қўлтуқларидан тушуб, кўнгил озишлар ҳам воқиъ бўлди. Бешёғоч оға-иниларининг бу вақтдағи қувончлари ичларига сиғмас ва паҳлавон итларининг оғзидан ўпишлари ҳам ғайри ихтиёрий эди. Уруш вақтда олинған расмлар бор. Агарда журнолға мувофиқ кўрсангиз юборурман.\nБу кунларда кўкчалик оға-инилар қаёқдан бўлса ҳам паҳлавони забардаст ахтармоқдалар. Сиёсий доираларнинг сўзларига қарағанда, паҳлавон топилса, нурун алонур, бўлмаса фидойи йигитлардан биттасини ит суратига киргузиб майдонга киргузар эмишлар.\nҲозирда «таб бости» учун ҳар икки томон хўроз, каклик, қўчқор каби уруш олатлари орқали иш кўриб турсалар ҳам, лекин булар ит ўрнини босолмайдир.\nБундан уч-тўрт кун илгари Самарқанд оға-иниларидан иккитаси Кўмирсаройда туя урушдириб кўрсатди. Каминангнз туя урушини умрида биринчи мартаба кўришиданми, «Ҳар ҳолда бу хил томоша ҳам бизнинг Тошкандга керак экан», деган фикрга келдим. Бу томошада ўн минглаб халқ иштирок этса ҳам, лекин итникидек ўзаро чиртинг-пиртинглар бўлмади.\n«Муштум» — 1923 йил, 2-сон, 3-бет\n← Аввалги Аввалги Абдулла Қодирий. «Муштум» поччамизга арз (1923)\nКейинги → Кейинги: Абдулла Қодирий. «Таваккалту алоллоҳ»ни деган эр — на талқону на қалқоннинг ғамин ер (1923)


Ҳомиладорликда вазннинг камайиши ва ортиши – DNK.UZ\nAsosiy Фойдали маслаҳатлар Ҳомиладорликда вазннинг камайиши ва ортиши\nБолага юкли бўлган аёлнинг вазн йиғиши табиий. Бу эса ҳар бир аёлни вазн йиғишда ачинадиган эмас, балки хурсанд қиладиган бирдан-бир сабабдир.Ҳомиладорликда фусункор бўлган аёл шу гўзаллигини туғруқдан кейин ҳам сақлаб қолишни истайди. Шунинг учун ҳар бир граммни ҳисоблаб бориш унга малоллик туғдирмайди.\nАёл киши ҳомиладорлик пайтида ҳам ўзига қарайди. Аёл ўз ҳолати ҳақида ҳамма нарсани билгиси келади, шу боис ҳам уни назоратга олади!\nБизга калория керак\nАлоҳида физиологик қонуниятларга кўра, ҳар бир аёлнинг вазн йиғиш суръати ўзига хосдир. Иштаҳанинг кўтарилиши ёки пасайиши, токсикознинг бор-йўқлиги – у ёки бу вазн миқдори йиғилишининг асосий омиллари ҳисобланади.\nБаъзи ҳафталарда сиз кўпроқ грамм йиғасиз, баъзиларида эса – камроқ . Биринчи триместрда қўшимча граммлар ўртача 1500 ни ташкил этади.\nЯъни буни калорияга нисбатан олганда, ҳомиладор аёл ўзини мустаҳкам тутиб юриши ва болани ҳам витамин ҳамда минералларнинг керакли миқдори билан таъминлаб туриши учун она биринчи триместрда қўшимча равишда (бола учун) кунига 150–200 килокалория қабул қилиши керак бўлади.\nНима есам экан…\nҲомиладорликнинг биринчи триместри охирида одамни ҳали-ҳануз «нимадир» есаммикан деган хоҳиш тарк этмаган бўлади. Яъни қатъий истаклар узоқ сақланиб турмайди, балки улар умуман пайдо бўлмаслиги ҳам мумкин. Фақат хаёлий «нимадир» пайдо бўлади, уни одам жуда-жуда истайди, лекин қаердан олишни ўзи билмайди.\nЎз хоҳиш-истакларимизни тартибга сола олмасак, калорияни биз қуйидаги фойдали маҳсулотлардан оламиз: туршак, майиз, хурмо, ёрма (сутли), мевалар ҳамда қатиқ.\nГарчанд токсикоз қийнасада, барибир ейиш керак. Майли кам-камдан бўлсин, лекин албатта ейиш керак.\nҲомиладорликда кўпчиликка ёқадиган шоколадни эса камроқ истеъмол қилган маъқул: тўғри, у хоҳлаганизча калория беради, лекин организмингизни кўп миқдорда кофеин билан ҳам тўлдириб ташлайди. Ахир сиз биласизку, кофеин – бола учун кислород ўз вақтида етказиб беришига жавоб берадиган фолий кислотаси ва темир моддасининг ўзлаштирилишига монелик қилади.\nСемириш керакми ёки озиш?\nУмуман олганда, ҳомиладорликнинг биринчи триместри охирларида иштаҳа бўлмаслиги ва озгина озиш болага катта зарар етказмайди.\nБироқ ҳар бир она вазн йиғиш муҳимлигини эсдан чиқармаслиги лозим… Керакми, демак керак. Акс ҳолда соғлом фарзандни қандай қилиб дунёга келтирмоқчисиз?\nАмерикалик олимларнинг тадқиқотларига кўра, янги туғилган чақалоқнинг вазни ҳамда катталигига она танасининг ёғсиз (сира ёғли эмас!) массаси таъсир қилар экан. Шундай экан, бўлғуси оналарга қарата бемалол айтишимиз мумкин: ҳомиладорлик вақтидаги ёғсиз массанинг ошиши келгусида сизнинг қоматингизга ҳеч қандай таъсир кўрсатмайди.\nАгар бўлғуси она ҳақиқатан ҳам оғир вазнлилар сирасидан бўлса, унга биринчи триместр давомида қўшимча 800 граммгина йиғса етади.\nМазкур муддатда тез суръат билан вазн йиғиш – оч ўтириш ва енгил-елпи овқатланиш учун асос бўла олмайди. «Шилдир сув» шўрва на сизга ва на болангизга фойда беради.\nЖуда озишни истасангиз, бунга ҳали улгурасиз. Туғруқдан кейин озишингиз аниқ – кичкинтойингиз бунга кафолат беради.


Ўзбекистон Республика товар-хом ашё биржасидаги кимё саноат маҳсулотларининг 10 сентябрь санасидаги савдо якунлари\n// 10 9 2021 йил Босма кўриниш Юклаб олиш: pdf (52.25 KB)\n“Ўзкимёсаноат” акциядорлик жамияти Ўзбекистон Республика товар-хом ашё биржасидаги ўз савдо майдончаси орқали ташкилот тизимидаги корхоналар томонидан ишлаб чиқарилаётган кимё маҳсулотлари савдосининг 2021 йил 10 сентябрь санасидаги якуни бўйича маълумотларни тақдим этади.\nЖорий йилнинг 10 сентябрь куни “Ўзкимёсаноат” АЖ тизимидаги корхоналар томонидан Ўзбекистон Республика товар-хом ашё биржаси очиқ биржа савдолари орқали 5445 тонна 12630,6 млн. сўмлик минерал ўғитлар сотилди. Бир кун олдин бу кўрсаткич юқори бўлган яъни 9 сентябрь куни 18872,9 млн. сўмлик 7009 тонна минерал ўғитлар сотилган.\nБиржа савдоларига ташкилот тизимидаги корхоналар томонидан ишлаб чиқарилаётган аммиакли селитра, карбамид, сульфат аммоний, аммофос, PS-Агро, калийли ўғитлар, суперфосфат азот-фосфорли ўғит каби маҳсулотлар қўйилди. Савдога қўйилган минерал ўғитлардан карбамид энг кўп сотилган маҳсулот бўлиб, сотувнинг 38,2 фоизини ташкил этди.\nШунингдек, “Ўзкимёсаноат” АЖ тизимидаги корхоналар томонидан минерал ўғитлардан ташқари бугунги кун саноатида кенг қўлланилаётган ПВХ, каустик сода, формалин, натрий гипохлорид, кальцинацияланган сода, азот кислотаси ва суюқ кислород каби бир қатор кимё маҳсулотларини ишлаб чиқариш йўлга қўйилган. Улар ҳам доимий равишда биржа савдоларига қўйиб борилади. 10 сентябрь куни жами 5674,9 млн. сўмлик бошқа турдаги кимё маҳсулотлар сотилди. Бир кун олдин бу кўрсаткич юқори бўлган, яъни 9 сентябрь куни 6650,6 млн. сўмлик бошқа турдаги кимё маҳсулотлари сотилган. Сотувнинг асосий қисмини яъни 61,3 фоизини ПВХ маҳсулоти ташкил этди.


SSD ёки HDD? Агар компьютердан фойдалансангиз албатта буни ўқинг! - Terabayt.Uz\nHDD (инг. hard (magnetic) disk drive, HDD, HMDD) – қаттиқ диск ёки магнитли қаттиқ диск бўлиб, маълумотларни сақловчи компьютернинг асосий қисми ҳисобланиб, ишлаш принципи эса магнитли ёзиш ҳисобланади. компьютерингиздаги видео, расм, мусиқа ва бошқа файлларингиз айнан шу қисмда сақланади.\nSSD (инг. solid-state drive, SSD) — бу ҳам қаттиқ диск ҳисобланиб буни HDD дискдан фарқли жиҳати SSD микросхемали хотирага маълумотларни қайд этиши натижасида компьютердан энергия таълаб қилмайди. SSD да микросхемали хотирадан ташқари бошқарувчи контроллерлар ҳам мавжуд.\nSSD дисклар HDD дискларга қараганда бир қатор афзалликларга эга ҳисобланади. Бу афзалликлар ҳақида қуйидаги жадвалдан маълумот олишингиз мумкин:\nSSD 35 дан 100 микросекундгача иш тезлигига эга, бу эса HDD дан деярли 100 марта тез дегани. Бундай юқори тезлик дастурларни нисбатан тезроқ ишлашига сабаб бо'лади. Бу эса катта хотира талаб қиладиган дастурлар ишлатиш пайтингизда айниқса сезилади.\nОдатда HDD ишлаш тезлиги 5000-10000 микросекунд атрофида бўлади.\nSSD дисклар HDD дискларга қараганда бир мунча қиммат ҳисобланади ва шу сабабли SSD дискли компьютерлар хотираси бор йўғи бир неча юз гигабайтгагина эга бўлади.\nБундай дисклар SSD дискларга қараганда анчагина арзонроқ ҳисобланади, айниқса 500 Гб дан юқорилари.\nSSD дискда ҳаракатланувчи қисм бўлмаганлиги ва сақлаш учун флеш-хотира қўллаши сабабли у нисбатан ишончли ҳамда юқори самарадорликга эга ҳисобланади.\nHDD дискларда ҳаракатланувчи магнит дисклар мавжудлиги сабабли, кўп ишлатилиши натижасида вақт ўтиши билан ишдан чиқиши мумкин.\n512 Гб дан катта бўлган SSD дисклар бошқа SSD дискларга нисбатан арзонроқдир.\nБир неча терабайтли қаттиқ дисклар сезиларли қиммат ҳисобланади.\nSSD кам энергия талаб қилиши туфайли бундай дисклардан фойдаланишингиз сабабли ноутбукингиз кўпроқ вақт автоном режимида хизмат қила олади.\nБарча деталлари ва ҳаракатланувчи қисми туфайли кўп энергия талаб қилади.\nҲаракатланувчи қисм йўқлиги туфайли SSD диск шовқин чиқармайди.\nМагнитли диск тинмай айланиши туфайли HDD баъзан компьютерингизни энг шовқинли қисмига айланиши мумкин.\nФлеш-хотира характерида ишлаши туфайли SSD диск кам қизийди бу эса унинг ишлаш муддатини анчагина оширади.\nҲаракатланувчи қисми қўшимча иссиқлик ажратади. Иссиқлик вақт ўтиши билан қаттиқ дискни яроқсиз ҳолатга келтириши мумкин.\nSSD магнит майдонга алоқаси йўқ.\nМагнетизм ишлатиши туфайли, маълумотлар кучли магнит кучлари мавжуд жойларда йўқотилиши мумкин.\nТехникалар жадаллик билан ривожланаётган даврда замонавий қурилма ва қисмларга эга компьютерлардан фойдаланиш вақти келмадимикан?\nАгар сиз ушбу мақоладан хулоса чиқарган ҳолда, компьютер ёки ноутбукингиз хотирасини SSD'га алмаштирмоқчи бўлсангиз, унда, хеч иккиланмай Terashop.uz интернет-дўконимиздан турли моделдаги хотира дискларини 299 000 сўмдан бошлаб сотиб олишингиз мумкин. Тўлиқ маълумотларни Terashop.uz сайти, Telegram’даги @terashop_uz канали, @terashop_admin профили, шунингдек +998 (71) 200-05-60 телефон рақами орқали олишингиз мумкин.\nВалижон Махмудов тайёрлади.\nЎҚИНГ: IFA 2019: SanDisk тақдим этган 1 терабайтлик SD-карта ҳатто iPhone’дан ҳам қиммат!\n#SSD #компьютер #қаттиқ диск #хотира


CCВ: Хавотирга ўрин йўқ, коронавирус бўйича ваҳималар асоссиз\nСўнгги икки сутка ичида коронавирус тарқалиши кескин кўпайганига оид хабарлар тарқалди. Ўз шахсларини ошкор қилмаган манбалар шифохоналарда «жой қолмагани», айниқса Зангиотадаги юқумли касалликлар шифохоналари «тўлиб кетгани», реанимация бўлимларида беморлар оғир аҳволда экани ҳақида аудиохабарлар йўллаган.\nРасмий статистикага қаралса, чиндан ҳам суткалик аниқланишлар кўрсаткичи 30 нафар бемор атрофида бўлгани ҳолда 12-13 март кунларига келиб 80 нафарга яқинлашган, биргина Тошкент шаҳрининг ўзида бир кунда 70 нафар бемор аниқланган.\nKun.uz эпидемиологик вазият ёмонлашаётгани ҳақидаги гумонларга ойдинлик киритиш мақсадида Соғлиқни сақлаш вазирлиги Жамоатчилик билан алоқалар бўлими раҳбари Фурқат Санаев билан боғланди.\n“Тўғри, қайд этиш кўрсаткичи бироз ошгани рост. Лекин умумий аҳвол ваҳимали хабарларда айтилганидек эмас. Бу хабарлар ҳақиқатга мос келмайди.\nЛекин бир жиҳатга эътиборингизни қаратишни истардим, биз ҳали ҳам бошқа мамлакатлар қатори коронавирусдан бутунлай қутулганимиз йўқ, касаллик манбаси сақланиб қолганини унутмаслигимиз керак. Аммо сўнгги икки кунда коронавирус билан касалланиш кўрсаткичи ошганлигидан фожиа ясамаслик керак.\nБу кўрсаткичларни ошиши маълум маънода бизни хотиржам бўлиб қолганимиздан, санитария талабларига риоя қилмаётганимиздан, оддий ниқоб тақиб юришни унутаётганимиздан бўлса, иккинчидан, биласиз, куз ва баҳорда ўткир юқумли респиратор инфекциялар авж олиши билан боғлиқ.\nТарқатилаётган аудио ёзувларда Зангиотадаги юқумли касалликлар шифохоналарида касаллар кўпайиб, бўш ўринлар қолмагани айтилган. Ҳозирда 4 минг шифо ўринга эга Зангиотадаги иккита даволаш муассасаларида минглаб бўш ўринлар мавжуд. Айни пайтда ўринларга эҳтиёж йўқлиги учун Зангиота 2-юқумли касалликлар шифохонасининг “А” блоги тўлиқ ёпилган, “В” блогининг ҳам битта бўлими бутунлай, иккинчи бўлимининг эса ярми ёпилган.\nДемак, асоссиз хавотирга ўрин йўқ, ваҳималардан қўрқмаслик, аммо шу билан бирга кўп марта айтилган санитария ва гигиена қоидаларини унутмаслик керак”, – деди Фурқат Санаев.\nГерманияда мамлакатга киришга жорий этилган коронавирус чекловлари бекор қилинади


БАРКАМОЛ АВЛОДНИНГ МАФКУРАВИЙ ИММУНИТЕТИНИ МУСТАХКАМЛАШ — Zamaxshariy.uz\nБАРКАМОЛ АВЛОДНИНГ МАФКУРАВИЙ ИММУНИТЕТИНИ МУСТАХКАМЛАШ\n5 марта, 2019 admin Без рубрики\nМафкуравий хуружларнинг мамлакатимиз ва жамиятимиз учун жиддий хавфларини бартараф этиш учун нима қилиш керак? Давлатимиз раҳбари таъкидлагандек: “ҳар қандай касалликнинг олдини олиш учун, аввало, киши организмида унга қарши иммунитет ҳосил қилинади. Биз ҳам фарзандларимизни она-Ватанга муҳаббат, бой тарихимизга, ота-боболаримизнинг муқаддас динига садоқат руҳида тарбиялаш учун, таъбир жоиз бўлса, аввало уларнинг қалби ва онгида мафкуравий иммунитетни кучайтиришимиз зарур”.\n“Мафкуравий иммунитет – маънавий баркамол, иродаси бақувват, иймони бутун шахсни тарбиялашда, ҳар қандай реакцион, бузғунчи характердаги ғоявий ташаббусларга бардош бера оладиган ёшларни тарбиялашда қўл келади” дейилади. Гўдак дунёга келганида, иссиқ-совуқдан, ташқи механик таъсирлардан ўзини хавфсиз қилиш, сақлаш, ҳимоя қилишни билмайди. Ўзини ўзи ҳимоя қилишнинг шартли рефлекслари аста-секин, улғайиш давомида пайдо бўлади. Натижада, балоғатга етгач, ўспирин ўзини ўзи ҳимоя қилишнинг барча кўникмаларига эга бўлади. Одамнинг маънавиятига таҳдид соладиган хавфлар ва улардан ўзини онгли ҳимоя қилиш кўникмалари таълим-тарбия, ота-оналар ўгитлари, яхшилик ва ёмонликларни кўриши ва билиши жараёнида шакллана боради. Болага илк ёшидан бошлаб нима яхши, нима ёмон, уларга қандай муносабат билдириш керак, деган саволларга асосланган боғча, мактаб тарбияси, ундан кейин ижтимоий тарбия йўлга қўйилсагина ҳар бир миллат соғлом, ишончли, мустаҳкам иммунитетга эга бўлади. Иммунитет эса, ўз навбатида, одамни тўғри йўлдан “озиш”дан, турли йўлларга адашиб, кейин пушаймон бўлишлардан, бахтсизликдан, миллатни эса парокандаликлардан, парчаланишлардан, синфий, маҳаллий ёки бошқа бўлинишлардан асраб туради. Демак, мафкуравий иммунитет –давлат ва миллатнинг маънавий бирлиги, маънавий соғломлигини ҳимоя қилувчи ғоявий қалқон вазифасини бажаради.\nМафкуравий иммунитетни шакллантирадиган ва мустаҳкамлайдиган омиллар ҳам Президентимиз томонидан кўрсатиб берилган. Улар қуйидагилардан иборатдир:\n• бугунги кунда тез ўзгараётган ҳаёт воқелигига онгли қараб, мустақил фикрлаш;\n• диёримиздаги барча ўзгаришларга дахлдорлик туйғуси билан яшаш.\nШахснинг ўзлигини англаши унинг қайси юртнинг фарзанди эканлиги, яъни насл-насаби кимлиги, яшашдан мақсади, ўз шаъни, қадр-қимматини тушуниб етишидан бошланади.\nМафкуравий иммунитетни мустаҳкамлашда ҳар бир ватандошимиз: “Шу давлат, шу жамият менга нима берди?” – деб эмас, балки: “Мен ўзим Ватанимга, ҳалқимга нима бердим?” – деб фикрлашига, фуқароларимизнинг Ватан манфаати ва равнақи учун фидойи бўлишига эришиш асосий мақсадимиздир.\nШу боисдан ҳар бир инсон учун Ватан, инсонийлик тушунчаси, аввало, оиладан бошланади. Халқимизнинг “Қуш уясида кўрганини қилади”, деган мақоли замирида улкан маъно яширинганлигини кўришимиз мумкин. Бу борада оиланинг тарбиявий-ахлоқий аҳамияти, қадр-қимматини англаб етмасдан, оилага миллат манфаати нуқтаи назаридан ёндашмасдан туриб, мафкуравий иммунитетни шакллантириш осон кечмайди.\nҲозирги ахборот ва технология асрида ёшларни тарбияси янада муҳим бўлиб бормоқда. Ёшлар ҳар қадамда эътиқоди, онг шуъурига зид маълумотлар, ҳодисаларга гувоҳ бўлмоқдаларки, буни масъул шахслар – ота-она, устоз ҳамда маҳалла кўй назорат қилишлари даркор. Бу “мумкин”, бу “мумкин эмас” деб эмас, бунинг фойдаси ва зарарини аниқ кўрсатиб, тўғри маслаҳатлар беришлари ёшларни кўр-кўрона ёт ғояларга эргашиб кетишдан сақлайди. Шунингдек, ахборот хуружидан ҳимояланиш учун ёшларда мустақил фикр бўлиши, ақлини ҳимоя қилиши, турли ёт ва бемаза ахборот хуружларига берилмаслиги, соғлом эътиқод, имон, инсоф ва диёнатга эга бўлиши, ёвуз ниятли кимсаларнинг асл мақсадларини ва охир-оқибати нима билан тугашини очиқ-ойдин англаши керак.\nДемак, ёшларни ёт ғоя ва ахборот хуружидан сақлаш аввало катталардан талаб қилинса, кейинги навбатда ёшларнинг ўзини маърифатли, теран фикрловчи бўлиши мақсадга мувофиқ бўлади.\nNext Post:ҚАЗОИ ҚАДАРГА ИШОНИШ


...да чоп этилган 10:48 2 август 202110:48 2 август 2021\nПрезидент Мирзиёев тўлиқ эмлангани маълум қилинди. Қашқадарёда ИИБ ходимлари калтаклаши оқибатида фуқаро ҳалок бўлгани иддао этилди. Зоминдаги ўрмон ёнғинлари батамом ўчирилди. Россиядаги ўзбекистонлик меҳнат муҳожирлари огоҳликка чақирилди - дайжест.\n...да чоп этилган 11:42 28 июл 202111:42 28 июл 2021\n...да чоп этилган 8:53 26 июл 20218:53 26 июл 2021\nПрезидент Мирзиёев халққа миннатдорчилик билдирди. Ургутда жанжал. Ўзбекистонда ўзбек-хитой вакцинаси ишлаб чиқарилади - дайжест.\n...да чоп этилган 12:37 15 июл 202112:37 15 июл 2021\nСпин Болдак Толибон қўлида, Афғонистон вазияти Тошкент анжумани муҳокамасида\nАсосан Афғонистондаги сўнгги вазият муҳокамасига бағишланган "Марказий ва Жанубий Осиё: минтақавий боғлиқлик. Таҳдидлар ва имкониятлар" деб номланган Тошкент халқаро конференцияси арафасида Толибон Афғонистон билан Покистон чегарасидаги муҳим чегара нуқтаси Спин Болдакни ўз назоратига олганини эълон қилди.\n...да чоп этилган 7:50 15 июл 20217:50 15 июл 2021\nЎзбекистон: Толибон яна Тошкентга келадими?\nТолибон таҳдиди шиддат билан кучайиб бораётган Афғонистон масаласи пойтахт Тошкентда кун тартибига чиқади. Ўзбекистон сўнгги уч йил ичида учинчи бор юқори даражали халқаро конференцияга мезбонлик қилмоқда. Тошкентда яна бир бор минтақавий интеграция, таҳдидлар ва имкониятлар масаласи муҳокама этилади. Афғонистондаги сўнгги вазиятдан барча минтақа давлатлари бирдек хавотирда. Толибон нима дейди?


ИнтерФУТБОЛ :: Чин футболида инқироз ёки яна Хитой футболи ҳақида...\nЧин футболида инқироз ёки яна Хитой футболи ҳақида...\nБир неча йиллар мобайнида Хитой клублари шов-шувли трансферлар билан бозорни «ёндиришди», маҳаллий Суперлигани жаҳоннинг энг бадавлат лигаси айлантиришди.\nАммо эндиликда Чин юртидан умуман ўзгача янгиликлар янграмоқда: юлдузлар бирин-кетин ушбу мамлакатни тарк этишмоқда. бугунги кунда Хитой чемпионатида Transfermarkt камида 10 млн. еврога баҳолаётган атиги 5 футболчи қолди, холос - Оскар (16 млн.), Седрик Бакамбу (15 млн.), Талиска (12 млн.), Паулиньо (11 млн.) ва Марко Арнаутович (10 млн.). Кўриниб турибдики, мазкур рўйхатдагилар ҳам бу лигада узоқ ушланиб қолишмайди, илк имконият туғилиши ҳамоно Европага қайтишади. Хитой футболида тотал ўзгаришлар кузатилмоқда, амалдаги мамлакат чемпиони «Цзянсу Сунин»нинг фаолиятини якунлагани шундан далолат бермоқда.\nБиринчи навбатда, ўзгаришлар маошлар баландлиги билан изоҳланмоқда. эндиликда Суперлига клублари ҳар йили 75,5 млн. евродан кўп сарфлай олишмайди. Мазкур ҳолатда Хитой чемпионатида тўп сураётган легионернинг йиллик даромади, солиқларни ҳисобга олганда, 3 млн.дан ошмаслиги керак. Клубдаги барча хорижлик футболчилар маоши умумий миқдори кўпи билан 10 млн. евро бўлиши лозим. Маҳаллий ўйинчиларнинг ўртача йиллик маоши - 376 минг евродан кам, максимал кўрсаткич қарийб 628 мингга тенг. Хабарларга кўра, Хитой футбол федерацияси молиявий қоидаларни бузганлик учун қатъий чоралар кўради. Масалан, умумжамоавий лимит - 75,5 млн.дан (амалда шартномаси бор легионерларга белгиланган тўловлар ҳам шунинг ичида) кўп харажат учун 24 очкогача олиб ташланиши мумкин!\n«Бундай сиёсатнинг йўлга қўйилишидан мақсад, лигаларимизда йирик инвестицияни сақлаб қолиш, соғлом ва профессионал футболни ривожлантиришга ҳисса қўшишдир», - дейилади федерация баёнотида.\n«Суперлига вакилларининг харажатлари Жанубий Корея К-Лигаси клублариникидан тахминан 10 марта, Япония J-лигаси клублариникидан 3 мартага кўп. Шунга қарамай, терма жамоамиз жуда оқсамоқда», - дейди Хитой футболи бошқарув органи раҳбари Чэнь Сюань.\nБундан ташқари, пул бераётганлар йўлига ҳам тўсиқ қўйилди. Федерация жамоалар номида ҳомийлар тилга олинмаслиги бўйича қарор чиқарди. Бундан кўринадики, аксарият клублар мусобақаларда қатнашишни хоҳлашса, мавсум-2021 бошлангунга қадар номларини (қўшимчасига, логотипни ҳам) ўзгартиришади.\n«Цзянсу Сунин» - алоҳида мавзу. Аввалги йилларда ушбу клубда Фабио Капелло мураббийлик қилди, сал қолса «Реал»дан Гарет Бэйлни сотиб олиши мумкин эди, мавсум-2020да эса Хитой чемпиони бўлди. Режага кўра, қишда олтин медаллар соҳиби «Цзянсу» ФК қилиб ўзгартириб, ўз юрти шаънини Осиё Чемпионлар Лигасида ҳимоя қилиши кўзда тутилганди. Аммо 28 февраль куни Suning Commerce Group ихтиёридаги футбол клублари фаолияти тугатилганини эълон қилди. Нафақат «Цзянсу Сунин», балки ёшлар, болалар-ўсмирлар ва аёллар жамоаси ҳам фаолиятини якунлади. Сабаби, Suning Group қарзлар туфайли мураккаб молиявий ҳолатга тушиб қолган, шу боис, унинг раҳбарлари асосий эътиборни бизнесга - чакана савдога қаратишни лозим топишган. Suning Group компаниясининг «Милан»га ҳам эгалик қилишини инобатга олсак, «А» серия етакчиларидан бирининг келажаги ҳам мавҳумлигича қолмоқда. Гап-сўзларга кўра, Италия клуби сотилади. Ўз навбатида, Суперлигадаги айрим бошқа жамоалар ҳам «Цзянсу Сунин» сингари фаолиятларини якунлашлари эҳтимолдан холи эмас.\nЎз вақтида бой компанияларнинг Хитой футболига кириб келиши бежиз эмасди. Биринчидан, Хитой коммунистик партияси марказий қўмитаси бош котиби Си Цзиньпин футболнинг ашаддий мухлиси, айнан унинг ташаббуси билан мамлакатда йирик ислоҳотлар амалга оширилганди: умумтаълим мактаблари ҳудудида майдонлар яратилди, болалар учун футбол дарсликлари чоп этилди. Си Цзиньпин рақобатбардош Хитой термасини кўришни истаганди. Қўшимчасига, ҳомийлар етарлича даражад солиқ имтиёзларига эга бўлишди.\nЛекин айни пайтга келиб Хитой клублари қимматбаҳо ва катта маош олувчи легионерларни таъминлаш имкониятига эга эмаслар. Ўтган йилнинг ёзида Эран Захави (ПСВга ўтди) ва Янник Феррейра Карраско (Мадриднинг «Атлетико»си бельгияликни ортга қайтарди) каби футболчилар Суперлигани тарк этишганди. Кейинчалик Саломон Рондон, Халк, Одил Аҳмедов, Стефан Эл-Шаарави, Грациано Пелле, Алекс Тейшейра ва бошқа кўплаб таниқли футболчилар ҳам Хитой билан хайрлашдилар. Мураббийлар ҳам бундан мустасно эмас. Январда Рафа Бенитес «Далянь Про»даги фаолиятини якунлади.\nФутболчилар кайфиятига коронавирус ҳам таъсир кўрсатди. Хитойда тўп сураётганлар узоқ муддат ўйин амалиётисиз қолиб кетишди. Ўтган йилги чемпионат 25 июлда бошланиб, 3,5 ой ичида якунланди. 2020 ва 2021 йиллар мавсуми орасидаги танаффус янада чўзилиб кетди - 4,5 ой. Янги чемпионат 20 апрелда старт олиши режалаштирилган.


Ucell Интернет тезлиги ва қамровини кучайтирмоқчи\nЎзбекистонда МТСдан кейин иккинчи йирик алоқа оператори ҳисобланган Ucell ширкати республикадаги 3G станциялари сонини 50 фоизга кўпайтиришни режаламоқда.\nБу ҳақда Тошкентда ўтказилган матбуот анжуманида Ucell ширкатининг хизматларни ривожлантириш бўлими бошлиғи Шавкат Ҳусаинов журналистларга хабар берди.\nUcell мутасаддиси шунингдек¸ ширкат барча Интернет хизматларини битта “3G Мах” йўналишида бирлаштирганини айтди.\nШавкат Ҳусаиновнинг маҳаллий матбуотга билдиришича, “3G Мах” тармоғи абонентларни энг юқори Интернет тезлиги билан таъминлайди.\nUcell ширкатининг мижозларга хизмат кўрсатиш хизмати вакилига кўра¸ ҳозирча , “3G Мах” тармоғи таклиф қилаëтган энг катта Интернет тезлиги секундига 7¸2 мегабитни ташкил қилмоқда.\n- Max пакетнинг энг арзони 1 доллару 25 цент эвазига бир ойга 50 мегабайт сотиб олишингиз мумкин. Энг қиммат пакетимиз 35 доллар бир ойга 10 минг мегабайт сотиб оласиз. Энг катта Интернет тезлиги ҳозирча 7¸2 мегабит¸ дейди Ucell Интернет хизматлари оператори.\n30 март куни Ucell ширкатининг хизматларни ривожлантириш бўлими бошлиғи Шавкат Ҳусаинов ширкат ўз мижозларига таклиф қилаëтган Интернет тезлигининг яқин фурсатда 42 Мб/с га етажагини билдирди.\nЎзбекистон бўйлаб 50 фоизга кўпайтириладиган 3G станциялари¸ Ucellнинг мижозларга хизмат кўрсатиш бўлимининг ўзини таништирмаган вакилига кўра¸ республика қишлоқларидаги Интернет¸ хусусан мобил Интернет қамрови ва тезлигини оширишга хизмат қилади.\n- 3G станциялари сонининг кўпайиши Интернет кучайишини англатади. Ҳозирча Ўзбекистонда асосан йирик шаҳарлар¸ хусусан¸ Тошкент ва Самарқанд каби йирик марказларда 3G станциялар қўйилган ва Интернетдан фойдаланиш асосан шу шаҳарларда яшовчилар учун қулай эди. Вилоятларда 3G ни ишлатишнинг шаҳардаги имконияти йўқ эди. Эндиликда вилоятларга ҳам секин-аста 3G станциялар қўйиб чиқилаяпти. 3G станциялари кўпайиши нафақат мобил Интернет¸ масалан¸ бизда¸ 3G модемлар ҳам бор¸буларнинг ҳам тезроқ ишлашини билдиради. Антенналар киритилганидан кейин Интернет кучаяди¸ ҳам унинг тезлиги ошади¸ ҳам қамрови кенгаяди¸ дейди Ucell ширкатининг мижозларга хизмат кўрсатиш бўлими ходими.\nИ сми келтирилмаслиги сўрови билан Озодликка гапирган Ўзбекистондаги мобил алоқа вазиятини кузатиб келаëтган муҳандис¸ мамлакатдаги уяли алоқа ширкатлари ўртасидаги рақобат кучайиб бораëтгани боис¸ ҳозирга қадар мобил алоқа сифати МТС ва Beeline каби рақибларидан анча заиф бўлган Ucell 3G станциялари сонини кўпайтириш ва эскиларини таъмирлашга мажбур бўлганини тахмин қилади.\nНафақат Ucell¸ балки бошқа мобил алоқа ширкатлари таклиф қилаëтган 3G тармоғидаги Интернет тезлиги ва қамрови ошиб бораëтганини эътироф этган ҳолда бу муҳандис¸ бу тезлик ва қамровнинг янада кенгайиши¸ Ўзбекистонда давлат томонидан Интернетга қўйилган чекловларни ëриб ўтиш имконини бермаслигини қўшимча қилади.\n- Масалан 3G га уланса ҳам, бошқа қилганда ҳам ҳар қандай Интернетга уланган ўша қурилманинг адреси бўлади. Айтайлик¸ битта компания орқали уланаяпти МТС ëки Beeline. МТС ëки Beelineнинг серверида буни тўсиб қўйиш мумкин. Бу нарсани ëпиб қўйиш қийин эмас. Мобил алоқа компаниялари Ўзбекистондаги қанақадир тармоқлар (асосан давлатга қарашли ЎзбекТелеком ширкати орқали - таҳр) орқали кейин Интернетга уланади. У ëқда тўсилган нарса, масалан¸ филтр қўйилади.\nФилтрга мобил телефондан кирасизми, уйдаги телефондан кирасизми фарқи йўқ. Агар тўғридан тўғри сунъий йўлдошга уланиб кирадиган бўлса, унда бошқа гап. Унда унақа тўсиқларга учрамаслиги мумкин¸ дейди телекоммуникация соҳаси мутахассиси исми айтилмаслиги шарти билан.\nЎзбекистон Алоқа ва ахборотлаштириш агентлиги тарқатган маълумотга кўра¸ мамлакатда ҳозирда 24 миллиондан ошиқ мобил алоқа абоненти бор. Интернет фойдаланувчилар сони эса, сўнгги маълумотларга кўра, 8 миллиондан ошган. Шулардан 4 миллион киши Интернетдан мобил алоқа орқали фойдаланади.\nЎзбекистонда мобил алоқа қамрови кенгайиб¸ Интернет¸ хусусан¸ мобил Интернетдан фойдаланиш нархи арзонлашиб бораëтган бир пайтда¸ Тошкент ҳукумати йиллардан бери халқаро майдонда Интернет эркинлигини бўғувчи ҳукумат сифатида баҳоланиб келинмоқда.


Истиқлол — менинг ҳаётимда – Сурхон тонги\nБош саҳифа / Жамият / Истиқлол — менинг ҳаётимда\nСентябр 18, 2017\tЖамият Изоҳ қолдириш 617 Кўрилди\nБиз, истиқлол тенгдошлари ҳақли равишда ўзимизни бахтли авлод, дея оламиз. Аминманки, ҳеч бир мамлакатда ёш авлодга бизнинг давлатимиздагичалик эътибор берилмайди. Кўп ҳолларда нуроний отахонларимизнинг бугунги кун ёшларига ҳавас қилганликларининг гувоҳи бўлганман.\n— Эҳ, — дейишади нуронийлар, баъзида, — қани эди сизларнинг ёшликларингиз бизда бўлса эди… Бизнинг даврда барча ака-укалар бир хонада, қора чироқ остида дарс тайёрлар эдик. Латта папкамиз бўларди. Баъзида сиёҳдонимиз тўкилиб кетиб, папкамизни расво қиларди. Бир уйда ака-ука ёки ака-сингил йўқчиликдан битта пойафзални дарсга нав бати билан кийиб боришга мажбур эдик. Биримиз дарсга бориб келгунимизча, иккинчимиз кутиб турардик. Мактабларимиз паст, зах, қоронғу ва совуқ бўларди. У вақтларда бугунгидек кенг, шинам, иссиқ ва ёруғ дарсхоналар қаерда эди. Компьютерлар, кутубхоналар, лабораториялар, ҳатто тушимизга ҳам кирмаган нарсалар эди.\nЁшмиз, баъзида қизиқамиз.\n— Бобожон! Сиз иккинчи жаҳон уруши қатнашчисисиз, у ҳақида бирор нарса айтиб беринг! Уруш қанақа бўлади?\nЖилмайиб турган бобомнинг юзидан табассум излари йўқолади. Мунг тортади. Дийдаси юмшаб, мижжасига ёш тўлади.\n— Уруш… уруш…— дейдилар хаста ва ҳорғин овозда.\nБобом шундан ортиқ сўз айта олмайди. Бир нуқтага тикилганича қолади.\nАждодларимиздан шундай тинч ва фаровон кунларимиз учун ҳам миннатдор бўлишимиз, биз, ёшларга яратиб берилаётган шароитлардан оқилона фойдаланиб, мамлакатимиз тараққиётига ўз ҳиссамизни қўшишимиз керак, деб биламан.\nЭй, тенгдош! Қулоқ тут, Ватан бизни чорлаяпти! Биз, энди, бу чорловга лаббай, деб жавоб беришимиз, хизматида камарбаста бўлишимиз фурсати етди!\nОлдинги Янги мавсум бошланди\nКейинги Дебютантнинг ютуғи


Олимнинг гўшти захарлидир — XOJA BUXORIY O'RTA MAXSUS BILIM YURTI\nОлимнинг гўшти захарлидир\nТарихга назар ташлайдиган бўлсак, қадимда мусулмонлар орасида турли тафриқага бўлинган гуруҳлар бўлган. Хаттоки, хулафои рошидинлар даврида ҳам. Улар хар доим мусулмонларга бўладиган яхшиликлардан ташвишда бўлишар, ғашланар эдилар. Гўёйинки, уларнинг наздида хар қандай яхши ишнинг ортида хайрият йўқдек эди.\nБу тоифа инсонлар ҳар доим одамлар орасида фитна уруғини сочиб, уммат орасидаги келишмовчиликлардан озуқаланиб келардилар. Ваҳоланки, Аллоҳ одамлар орасида фитна чиқариш нақадар жирканч ишлигини бир неча марта зикр қилган. Хусусан, Бақара сурасининг 191-оятида “Фитна-одам ўлдиришданда ашаддийроқдир” Бақара сурасининг 222-оятида эса\n“Фитна-одам ўлдириш кўра гуноҳи каттароқдир”, деб марҳамат қилади.\nМусулмонлар ўртасида фитна чиқариб, уларни ўзаро бир-бирига қарши қайраш бу мунофиқларнинг аломати ҳисобланади.Чунки, Пайғамбаримиз саллолоҳу алайҳи васаллам Мадинага келган пайтларида устма-уст фитна қўзғашган. Доимо ишларни остун-устун қилиб, бузиб юришган.\nБугунги кундаги жамиятни пароканда қилишга уриниб, ижтимоий тақмоқларда ҳар-хил бўҳтонларни тўқиб, уламоларни, дин пешволарини, қориларни масхара қилиб, уларни обрўсизлантиришга уринаётган шахслар ҳам ўша даврдаги мунофиқларнинг зурриёди десак муболаға бўлмаймиз. Сабабики, исломнинг аввалида улар Пайғамбаримиз саллолоҳу алайҳи васалламга озор беришган бўлса, бу кунга келиб, улар Пайғамбарларнинг меросхўрлари бўлган уламоларни обрўсига, шаънига тажовуз қилмоқдалар.\nУшбу фитначи шахслар олимлар ва имомларнинг обрўсини тўкиб, атрофдаги одамларни ўзидан бошқа ҳақиқатпарвар йўқдек кўрсатишга уринади.Уларга ҳамма ҳам эргашаётгани йўқ. Балки, “Хақ қаерда бўлса эргашаман деган эмас, балки, хақ мен айтган жойда бўлиши керак” деган баъзи бир ёшлар эргашяпти, холос. Улар хақни, шариат мезони билан эмас, балки ўзларнининг ҳавои-нафслари билан ўлчаяптилар.\nШундай экан, ижтимоий тармоқларда тарқалаётган асоссиз хабарларга кўр-кўрона ишониб, мунофиқларнинг тегирмонига сув қуймаслик керак. Ҳар бир хабарни синчиклаб ўрганиб, кейин хулоса чиқариш зарур. Бир-биримизга билмасдан озор беришдан сақланайлик. Бир инсон бошқа бир инсонни ғийбат қилиши, унга туҳмат қилиши — бу ўз биродарини гўштини ейиш билан баробарлиги барчамизга маълум. Лекин, ўша туҳмат тоши отилаётган шахс олим, қори бўлсачи, бунинг гуноҳи оддий инсонга нисбатан оғирроқ бўлади.\nШундай экан, олимларимиз, қориларимизни гапиришдан хариз бўлайлик. Чунки, олимларнинг гўшти захарлидир. Охир оқибат халокатга олиб бориши хеч гап эмас. Аллоҳ таоло тавба сурасининг 65-оятида шундай марҳамат қилади…\nАгар улардан сўрасанг, албатта: “Биз фақат ўзимизча гап қилиб, ўйнаётган эдик холос”, дерлар. Сен:”Аллоҳними? Унинг оятлариними? ва Расулини истеҳзо қилаётган эдингизми?”деб айт.\nУшбу оят мунофиқлар борасида нозил бўлган.Табук ғазотида бир мунофиқ Авф ибн Моликка шундай дейди: “Анави қориларимиз қорни энг катталаримиз, тили энг ёлғончилариз ва энг қўрқоқларимиздир” деб саҳобий қорилар ҳақида фитна тарқатди. Абдуллоҳ ибн Умар айтадилар: “Мен ўша мунофиқни Пайғамбаримизнинг туяларнинг жабдуғига осилиб, қоқила, қоқила “Биз фақатгина ўйнаб, киришиб кетибмиз, холос” деб Пайғамбаримизга узрини айтарди. Шунда Пайғамбаримиз ”Аллоҳними? Унинг оятлариними? ва Расулини истеҳзо қилаётган эдингизми?” деб,оятни давом эттириб қўйдилар. Яъни, уларнинг узрини қабул қилмадилар.\nХулоса шуки, дин, шариат, унинг аҳкомлари ҳақида гап кейганда тилимизни тийиб, жуда ҳам эҳтиёт бўлайлик. Эътиқодан қарайдиган бўлсак, Аллоҳни, унинг Расулини, унинг китоблари ва ҳукмларини истеҳзо қилиш — бу куфрдир. Аллоҳ барчаларимизни Ўзи фитналардан узоқда қилсин!\nТўхтаев Алибек, ўқитувчи\nPrevious ИЛМ БОЙЛИКДАН УСТУНДИР.\nNext Дастлабки қироат имомлари


Камолотга элтувчи маскан – Сурхон тонги\nБош саҳифа / Маданият / Камолотга элтувчи маскан\nИюн 12, 2019\tМаданият Изоҳ қолдириш 504 Кўрилди\nТуманимиз марказига олиб борувчи йўл “Юртим жамоли”, “Ал-Ҳаким ат Термизий”, “Янги диёр” маҳаллалари жойлашган қўрғон орқали ўтади. Бу ҳудуднинг ўқувчи-ёшлари билим эгаллаш, спортга қизиқиш билан бирга санъатга чанқоқ, мусиқага меҳри бўлакча.\nСобиқ Гагарин қўрғони (ҳозирги “Юртим жамоли” МФЙ)да иш бошлаган 10-сон болалар мусиқа ва санъат мактаби биноси яроқсиз ҳолатга келгандан сўнг 2012 йил туман марказига, янги замонавий бинога кўчди. Болаларимиз бу ердан 11-13 км. узоқликда янги бинога қатнаб ўқидилар. Ҳам ўқувчи, ҳам ўқитувчиларга ноқулай, ота-оналар эса хавотирда эди. Шу боис, эски бино филиал сифатида фаолият юритиб, шу ерда машғулотлар ўтказила бошланди. Энди бу ердаги ноқулай шарт-шароитлар ҳақида гапирмасак ҳам бўлади.\nМуҳтарам Президентимиз Ш.Мирзиёев ташаббуси ва Фармонларига кўра “Обод қишлоқ” дастури доирасида 150 ўринли 21-сон болалар мусиқа ва санъат мактаби биноси қурилиб, фойдаланишга топширилди. Ниҳоят, болаларимиз, ота-оналар ҳамда туман марказига қатнаб ишлаётган педагогларнинг кўп йиллик орзуси ушалди. ҳамма хурсанд, мамнун.\n21-сонли болалар мусиқа ва санъат мактабининг очилиш маросимида Ўзбекистон Республикаси Президенти маслаҳатчиси А. Усмонов, Халқ қабулхонаси мудири А.Эшмуродов, туман ҳокими Э. Алимовлар барчани ушбу қувончли кун билан табрикладилар.\nБу борада ёшларга кўрсатилаётган ғамхўрликлар, яратиб берилаётган кенг имкониятлар ва қулай шароитларга жавобан 21-сон болалар мусиқа ва санъат мактаби ўқувчилари келгусида албатта, юксак ютуқларни эгаллаб, баркамол авлод, маънавиятли шахс сифатида камолотга эришадилар ва халқимиз ишончини оқлайдилар.\nМузработ туман 21-сон болалар мусиқа ва\nсанъат мактаби директори ўринбосари\nТэгларёшлар мактаб мусиқа\nОлдинги Узунда маданият маркази бунёд этилади\nКейинги Боғларда қора куйиш касаллиги


24 соат эмас, ақл билан ишлаш керак — Русланбек Давлетов » Muzlik.uz - O‘zbekiston yangiliklari\nАдлия вазирлигида хизмат компьютерлари иш куни якунида автоматик равишда ўчирилмоқда. Ушбу амалиёт ходимларнинг ишдан ташқари вақтда ишхонада қолмаслиги учун татбиқ этилмоқда. 3 февраль куни Адлия вазирлиги биносида вазир Русланбек Давлетов тизимнинг 2019 йилдаги фаолияти ҳақида ҳисобот берди. Шунингдек, у келгуси режалар, журналистларни қизиқтирган саволларга ҳам жавоб қайтарди, хабар беради «Газета.uz» мухбири. Русланбек Давлетовнинг айтишича, 2020 йилдан амалиётга татбиқ этилган иш режими ишхоналарда анъанавий ишлаш услубига ижобий таъсир қилиши керак. «Адлия тизимида шуни йўлга қўйдик, назорат ҳам қиляпмиз. Бу унумдорликка ҳам таъсир қиляпти. Кейин кўп ишлашнинг икки юзли муаммоси бор: биринчиси, иш берувчи томонидан мажбур қилиб ўтириш бор, иккинчиси, ишчининг ўзининг ўтириши бор. Ўтир, демаса ҳам шунақа бир корпоратив маданият шаклланганки, Японияда бошлиқ кетмасдан ҳаммаси ўтираверади. Корея ҳам худди шундай: кўп ишлаш муаммоси бор. Лекин бизда, асосан, иш берувчининг мажбурлаши орқасидан ўтирадиган ҳолатлар кўпроқ. Ўзбекистонда шуни биз таҳлил қилиб, ўчиришга мажбур бўлдик», — деди вазир. Адлия вазирининг қайд этишича, янгича иш услуби жорий қилингач, айрим ходимлар компьютерни ўчирмасликни илтимос қилишмоқда. "Газета.uz"да реклама «Менда кечқурун илҳом келади, болаларимнинг олдига борсам ҳам ишлай олмайман, илтимос, ўчирманг, деяпти», — дея қайд этди у. Русланбек Давлетовнинг таъкидича, бўлар-бўлмас ишларни йиғиштириб, бюрократияга чек қўйиш керак. Ходимлар 24 соат эмас, ақл билан ишлаши лозим. Шунда ишдан натижа ва самара бўлади. Вазир ишдан ташқари соатларда ҳам ишлайдиган ходимларнинг фаолиятидаги салбий натижаларни санаб ўтган. Унга кўра, меҳнат соатидан кейин ишхонада қолган ходим:оилавий муносабатлар ва яқинларига кўп вақт ажратмайди;иш режаси нотўғри ташкил этилади;энергоресурслардан оқилона фойдаланмайди;унинг меҳнат маҳсулдорлиги тушиб кетади. Президент Шавкат Мирзиёев 2018 йил августда ўтказган йиғилишида ҳам ушбу масалага эътибор қаратганди. Давлат раҳбари вазирлик, ташкилот ва идора ходимларининг меҳнат соатидан ташқари ишлашини қоралаган.


Қозоғистонда рўмол ўраган ўқувчи қизларнинг ота-оналари жаримага тортилди\nҚозоғистоннинг Оқтобе вилоятида мактабларда рўмолга рухсат берилмагани боис қизлари дарсга қатнашмаётган иккита оила ота-оналари жаримага тортилди.\nОқтобе вилоят таълим тизими устидан назорат департаментининг бўлим бошлиғи Жанар Мухамбеталинанинг сўзларига қараганда, Оқтобе шаҳридаги № 8 ва № 60 мактабнинг икки ўқувчи қизининг ота-онаси «вилоят таълим соҳасига оид қонунчиликда кўзда тутилган мажбуриятларни бажармагани боис» энг кам ойлик кўрсаткичнинг беш баробари (12 625 тенге ёки 30 доллар) миқдорида маъмурий жавобгарликка тортилди.\nМинтақа таълим бошқармаси маълумотига кўра, айни дамда вилоятда ўқув йили бошидан бери «мактаб формаси талабларига риоя этмагани боис» 10 нафар қиз дарсга қўйилмаяпти. Расмийлар ота-оналар билан суҳбат олиб борилаётганини айтишади.\nТаълим тизими устидан назорат департаменти маълумотига қараганда, ўтган йили Оқтобе вилоятида қизларни мактабга рўмол ўраган ҳолда юборган 33 нафар ота-она жаримага тортилган. №31 мактабнинг физика фани ўқитувчиси, мактабнинг аввалги директори Сауле Баймагамбетованинг айтишича, рўмол ўраш билан боғлиқ можоралар туфайли директор лавозимидан кетишга мажбур бўлган.\n2017 йилнинг декабрида Остона суди ўнлаб ота-оналарнинг рўмол ўраган қизларини дарсга қўйилмаслиги борасида мактаб раҳбариятининг қарори ноқонуний эканлиги тўғрисидаги даъвосини эътиборсиз қолдирди.


Ўзбекистон кам таъминланган оилаларнинг 3 ёшгача бўлган болаларини озиқ-овқат ва дори-дармон билан таъминлашни ўз зиммасига олади\n4 Yanvar 22:04 Жамият\nБОЛАЛАР ДАСТУР ИЖТИМОИЙ ИЖТИМОИЙ ҲИМОЯ моддий ёрдам муҳтож ОИЛА\nЎзбекистонда кам таъминланган аҳолини ижтимоий ҳимоя қилиш стратегиясига кўра, муҳтожларга моддий ёрдам кўрсатилади.\nИжтимоий қўллаб-қувватлаш дастурлари ижтимоий нафақалар мезонларига жавоб берадиган барча оилалар ва шахсларни қамраб олиши режалаштирилган.\n2022-2026-йилларда Тараққиёт стратегиясини амалга ошириш бўйича “Йул харитаси” лойиҳасига кўра, 2022-йилда Миллий ижтимоий ҳимоя стратегиясини ишлаб чиқиш ва тасдиқлаш кўзда тутилган.\nБу қуйидагиларни таъминлайди:\nЎзбекистон Республикасининг халқ артисти "Азиз Николай" ордени билан тақдирланди\n– аҳолини ижтимоий муҳофаза қилиш соҳасида ягона давлат сиёсатини амалга ошириш учун давлат органини тайинлаш;\n– ижтимоий суғурта тизимини яратиш, шу жумладан ижтимоий суғурта фондини яратиш;\n– кам таъминланган оилаларга ижтимоий шартнома асосида ижтимоий ёрдам ва хизматлар кўрсатиш;\n– “Ижтимоий ҳимоя ягона реестри” ахборот тизимида хотин-қизлар, ёшлар ва ногиронлиги бўлган шахслар бўйича алоҳида маълумотлар базасини яратиш, шу жумладан “Темир дафтари”, “Ёшлар дафтари” ва “Аёллар дафтари”ни “Ягона реестр” билан бирлаштириш.\nКам таъминланган оилаларнинг 3 ёшгача бўлган болаларини озиқ-овқат ва дори-дармон билан таъминлаш дастури қабул қилинади.\nЭшитишда нуқсони бўлган болаларнинг нормал ҳаётга мослашишини таъминлаш мақсадида ихтисослаштирилган таълим муассасаларида таҳсил олаётган эшитиш қобилияти паст болаларни замонавий эшитиш воситалари билан та’минлаш тизими жорий этилади.\nКелгуси ҳафтадаги об-ҳаво маълумоти: совуқ ва ёмғир\nФарғона: ИИБ ходими қизни ўз жонига қасд қилишдан сақлаб қолди


Дунёнинг машҳур брендларидан бири Tashkent City‘да меҳмонхона очиши мумкин - Халқ сўзи\nДунёнинг машҳур брендларидан бири Tashkent City‘да меҳмонхона очиши мумкин\n10:58 05 Июнь 2018 Жамият\nФото: Tashkent City IBC\nHilton Tashkent City ҳудудида меҳмонхона очиши мумкин. Буни Tashkent City дирекцияси хабаридан билиш мумкин, дея хабар бермоқда Spot интернет-нашри.\nДирекция томонидан тақдим этилган бир нечта рендерларнинг осмонўпар биноларида Hilton ёзуви борлигини пайқаш мумкин.\nҲозиргача дирекция бу ҳақида изоҳ бермаган, бироқ май ойида "Дунё" ахборот агентлиги бу борада музокаралар ўтказилаётгани, Hilton’да Ўзбекистонга қизиқиш борлиги ҳақида президент Шавкат Мирзиёевнинг АҚШга ташрифи арафасида хабар бериб ўтганди.\nМаълумот учун, Hilton - Hilton Worldwide корпорациясига тегишли бўлган меҳмонхона ва курортлар халқаро тармоғи. Компания 1919 йилда Конрад Ҳилтон томонидан ташкил этилган. 2017 йилда Hilton Hotels & Resorts бренди дунёнинг 103 мамлакатида ва ҳудудларида жойлашган 5 100дан зиёд меҳмонхоналар ҳамда дам олиш масканларини ўз ичига олади.


Бўстонлиқда 25 гектар ерни 1,5 млн долларга сотмоқчи бўлган шахс қўлга олинди – Газета.uz\nТошкент вилояти Бўстонлиқ туманида от спортига ихтисослашган МЧЖга ажратилган 25,4 гектар ер майдонини 1 млн. 500 минг АҚШ долларига сотишни режалаштирган шаҳс қўлга олинди. Шунингдек, Тошкент вилоятининг Зангиота, Наманган вилоятининг Косонсой ва Фарғона вилоятининг Қува туманларида ҳам ноқонуний ер сотиш билан боғлиқ ҳолатлар аниқланди.\nLotinchada 4 июл 2021, 12:16 Жамият\nТошкент, Наманган ва Фарғона вилоятларида ноқонуний ер сотиш ҳолатларига чек қўйилди, дея хабар бермоқда «Газета.uz»га ДХХ ахборот хизмати.\nМаълум қилинишича, 2018 йил Тошкент вилояти Бўстонлиқ тумани ҳокимининг қарорига мувофиқ от спортига ихтисослашган МЧЖга меҳмонхона, коттежлар, отхона, ветеринария блоки, манеж, очиқ ва ёпиқ турдаги плац қуриш учун 25,4 гектар ер майдони ажратилади.


2021 йилнинг июнигача Ўзбекистон аҳолисининг ярмидан кўпи COVID-19'га қарши эмланади - UzNews.uz\nАйни пайтда коронавирусга қарши эмлашни ташкиллаштириш бўйича чоралар кўрилмоқда.\n2021 йилнинг июнига қадар Ўзбекистонда аҳолининг 60 фоизгача бўлган қисмини эмлаш режалаштирилмоқда. Бу ҳақда Санитария-эпидемиологик осойишталик ва жамоат саломатлиги хизмати бошлиғи ўринбосари Ботиржон Қурбонов “COVID-19 пандемияси: замонавий илм-фанга чақириқ” мавзусидаги виртуал симпозиумда маълум қилган.\nБотиржон Қурбонов айни пайтда мамлакатда коронавирусга қарши эмлашни ташкиллаштириш бўйича қатор чоралар амалга оширилмоқда.\n“Биз COVID-19га қарши вакцинани ишлаб чиқиш ва тарқатиш бўйича халқаро COVAX механизмига қўшилдик. Дастлаб аҳолининг 10% учун COVAXдан вакцина оламиз, кейин йилнинг иккинчи ярмида, июнгача яна 5 миллионта вакцина оламиз”, - деган Ботиржон Қурбонов.\n“Ҳозир бутун дунёда ким биринчи навбатда рўйхатдан ўтказишини, иккинчи навбатда ким ўз вакциналарини сотишни бошлашини кутяпмиз. Олишимиз билан аҳолини эмлашни бошлаймиз” - деган маъсул раҳбар.\nУнинг қўшимча қилишича, шу кунларда Ўзбекистонда коронавирусга қарши 5 мингта хитой вакцинасининг клиник синовлар бўйича учинчи босқичи бошланиш арафасида турибди.


ГАЗДАН ЗАҲАPЛАНГАНДА БИPИНЧИ ЁPДАМ - AmuNews.uz - энг сўнгги янгиликлар\nГАЗДАН ЗАҲАPЛАНГАНДА БИPИНЧИ ЁPДАМ\nМаиший газ (плитадаги) ва ис гази (газнинг ёпиқ жойда ёнишидан ҳосил бўлган) инсон учун хавфли бўлган углерод (II) оксидини сақлайди. Унинг хавфи шундаки, нафас олганда қондаги гемоглобин билан бирикиб, кислороднинг ташилишига тўсқинлик қилади. Натижада аввало одамларда бош оғриғи, кўнгил айниши, қайт қилиш, ҳушидан кетиш ва кислород етишмовчилигидан ўлим ҳолати келиб чиқади.\nИс газидан заҳарланиш кўпинча одамлар ухлаётганда, ёш болалар қаровсиз қолганда, алькогол ёки наркотикдан мастлик ҳолатидаги одамлар қаровсиз қолганда рўй бериши мумкин.Кўпинча ис газидан одамлар ёнғин пайтида заҳарланади.\nБундан ташқари, ис гази ёпиқ жойларда тўпланиши мумкин. Бундай пайтда газдан биринчи навбатда жабрланган одамни тезда ташқарига олиб чиқиш, агар бунинг иложи бўлмаса, эшик ва деразаларни очиб, хонани шамоллатиш зарур.\nАгар жабрланган одамда пульс ва нафас олиш сезилмаса, сунъий нафас ва юракнинг ёпиқ массажини ўтказинг. Агар у ҳушсиз бўлса, пульс ва нафас бор бўлса, уни ёнбошлатиб ётқизиб, сиқиб турувчи кийимларини ечиб, бўйин ва кўкрак соҳасини очинг.\nАгар хонада маиший ва ис гази ҳидини сезсангиз, асло олов ва чироқни ёқманг, акс ҳолда портлашга олиб келиши мумкин. Кўчага чиқинг, ёнғинга қарши курашувчилар ёки газ тармоқлари хизматчиларини чақиринг. Агар Сиз заҳарланган кишига ёрдам бермоқчи бўлсангиз, кимдир сизга кўмаклашишига ишонч ҳосил қилинг.\nМаиший ва ис газидан заҳарланишда даволаш қондаги углерод оксидини кислород билан алмаштиришдан иборат. Жабрланган киши тана ва тўқималарини кислород билан бойитиш мақсадида унга кислородли ниқоб кийгизилади. Маиший ва ис газидан заҳарланиш профилактикаси оддий эҳтиёт чораларини қўллашни талаб этади. Бунинг учун уйнинг ҳар бир хонасига маиший ва ис гази детекторини ўрнатинг. Детекторларни йилига икки марта текшириб туринг. Детекторлар ишламай қолганда ёнғинга қарши курашувчилар ёки газ тармоқлари хизматчиларини чақиринг. Машиналарни ҳайдашдан олдин гараж эшигини очиб қўйинг, тутун чиқарувчи найларини чиқинди ва қорлардан тозаланг.\nАзиз юртдошлар! Газ ва бошқа маиший техникалардан йўриқномага асосан фойдаланинг. Газ плитаси ва газ печларидан уйни иситиш мақсадида асло фойдаланманг. Портатив газ плиталаридан очиқ ҳаводагина фойдаланинг. Бензин билан ишловчи электр токи генераторини ёпиқ жойларда қолдирманг. Газ асбоблари ва камин печларингиз ҳолатининг тўғрилигини таъминланг. Ёқилғи билан ишлайдиган иситиш мосламалари бор жойда болаларни асло қаровсиз қолдирманг.\nИ.НУPИМБЕТОВ, туман Тиббиёт бирлашмасининг кўп тармоқли поликлиникаси шифокори.\n(Фото - http://www.uzbekistonovozi.uz)\nКоммунал хизматлар тўлови: бебаҳо бойликларимизга муносабат шуми?\nУйингиздаги газ жиҳозлари ва мўриконлар созми? Таъмирлатиш учун ёнғинга қарши курашиш жамиятининг туман ҳудудий бўлинмасига қўнғироқ қилинг!\nИСТЕЪМОЛЧИГА ҚЎЙИЛГАН МИЛЛИОНЛАБ ҚАPЗДОPЛИК БАPТАPАФ ҚИЛИНДИ\nЯнгиланди: 6 дақиқа олдин


Абдураҳмон ас-Судайс коронавирус бўйича эҳтиёт чораларига муносабат билдирди\nБугун дунёда шиддат билан тарқалаётган юқумли касалликдан хабарингиз бор. Шубҳасиз, бу нарсаларнинг барчаси Аллоҳ таолонинг буюк ҳикматидан, чексиз қудратидан далолатдир. Бу жараён бандалар Аллоҳга қайтиши учун бир имтиҳон ва синовдир. Аллоҳ таоло Каломи мажидида “Биз, албатта, сизларни қўрқув, очлик билан, мол-жон ва меваларга нуқсон етказиш билан синаб кўрамиз”, деб баён қилган. Банданинг вазифаси доимо Аллоҳ таоло билан боғлиқ бўлишдир. Чунки фойда етказувчи ҳам, зарарни даф қилувчи ҳам у Зот субҳанаҳу ва таолодир. Шунинг учун инсонлар Аллоҳ таолога бўлган ишончлари мустаҳкам бўлиши, Унинг қазо ва қадарига имон келтириши, доимо Унинг ўзига тазарруда бўлиши, Ўзига таваккал қилиши керак. Яна бу дарду ваболарни мусулмонлардан узоқ қилишини сўраб Унинг ўзига дуо қилиш лозим.\nСаудия Арабистони Подшоҳлиги, икки масжид ходими подшоҳ ҳазратлари, валий аҳд жаноблари бошчиликларида бу ёмон касалликлар бу юртларда ва бошқа мусулмон ўлкаларда тарқалишининг олдини олиш йўлида эҳтиёт чораларини кўрди. Шубҳасиз, бу тадбирлар эҳтиёт чоралари бўлиб, муборак юрт ҳукуматининг Икки Ҳарам, умрачи ва зиёратчилар хизматига бўлган катта эътибор намунасидир. Аллоҳ таолонинг тақдирига имон келтирган ҳолда, босиқлик билан хавотир ва қўрқувга берилмасдан, фақат Аллоҳ таолонинг ризолигидан умидвор бўлиб, эҳтиёт чорасини қўллади. Зеро, сабабларни амалга ошириш шариатимизда келган амалдир.\nБу мамлакат томонидан амалга оширилган эҳтиёт чоралари, шариат қоидаларига мувофиқдир. Жумладан, “амаллар ниятларга кўрадир”, “қийинчилик енгиллатишни олиб келади”, “зарарни даф қилиш”, “бузғунчиликнинг олдини олиш ва камайтириш”, “манфаатларни жалб қилиш ва мукаммал қилиш”, “юзага келиши мумкин бўлган муаммо эшигини ёпиш”, “даф қилиш юзага келгандан кейин бартараф қилишдан афзал”, “олдини олиш даволашдан афзал” каби машҳур қоидаларга мувофиқдир.\nУшбу бутун дунёда тарқалиб кетган вабонинг олдини олиш, йўлини тўсиш мақсадида жорий қилинган муборак чора-тадбирлар доирасида вақтинчалик Ҳарами шарифни дезинфекция қилиш ва тозалаш учун кечаси ёпишга қарор қилинди ва тавоф майдонига тушиш ҳамда саъй йўлакларидан фойдаланиш тўхтатилди.\nБу тадбирлар вақтинча, Аллоҳга ҳамд бўлсин, тез кунларда инша Аллоҳ барча ишлар ўз йўлига тушиб кетади. Бу эҳтиёт чораларини Ислом шариати ҳам тақозо қилади. Зеро, Пайғамбаримиз соллаллоҳу алайҳи васаллам сабабларни жорий қилишга буюрганлар. Жанг вақтида совутларини кийганлар. Яна айтганларки, “Агар бирор жойда вабо бор эканини эшитган бўлсангиз, у ерга кирмангиз. Агар вабо сиз турган жойга келиб қолса, у ердан чиқмангиз”, деб буюрганлар. У зот соллаллоҳу алайҳи ва саллам мохов теккан одамдан худди шердан қочгандек қочишга амр этганлар. Демак, тиббий карантин ва эҳтиёт чоралари шариатда келган ишлардан экан. Ушбу муборак мамлакат ақида ва шариат, Икки Ҳарам хизмати давлатидир. Шунинг учун бу давлат ўша касалликнинг муборак Ҳарамда ва ҳарам зиёратчиларига тарқалишининг олдини олиш, эҳтиёт чораларини кўриши бағоят ўринлидир. Умид қиламизки, бу узоққа чўзилмайди.\nМасжид ал-Ҳаром ва Масжид ан-Набавий ишлари бош ҳайъати хавфсизлик, соғлиқни сақлаш ташкилотлари билан ҳамкорликда эҳтиёт чораларини кўриш бўйича бир қанча хайрли ишларни амалга оширди. Шунинг учун муҳтарам мусулмон қардошлар, Аллоҳнинг марҳамати билан бу дарднинг тарқалишининг олдини олиш, эҳтиёткорлик чоралари самарасини ошириш учун биз масъул ташкилотлар билан ўзаро ҳамкорлик қилишимиз, раҳбариятдан берилаётган кўрсатмаларга амал қилишимиз зарур. Бу кўрсатмалар раҳбариятнинг бизга бўлган эътибори ва ғамхўрлигидандир. Аллоҳ уларни мусулмонлар манфаатига, хусусан Аллоҳ таолонинг умрачи, зиёратчи меҳмонлари манфаатига хизмат қилишга муваффақ этсин.\nАллоҳ таолодан гўзал исмлари, олий сифатлари ила сўраймиз, юртларимизни, мусулмонлар юртларини ҳар қандай бедаво дардлар ва касалликлардан Ўз фазли ва карами билан паноҳида асрасин. Аллоҳ таолодан сўраймиз, биздан қимматчилик, вабо ва ошкору махфий фитналарни кўтарсин. Бизларни песдан, телбаликдан, моховдан, корона ва ёмон касалликлардан сақласин. Зеро, У буни беришга лойиқ ва қодир зотдир. Аллоҳ таолодан хотиржамлик, омонлик ва барқарорликни давомли қилишини сўраймиз.\nМуҳтарам мусулмонлар бу барча эҳтиёт чоралари сизларнинг саломатлигингиз ва хавфсизлигингиз учундир. Ислом шариати динни сақлаш, жон, ақл, мол ва обрўни сақлашга буюрган. Шаксиз, мусулмонлар жонини сақлаш, уларнинг танларини асраш мусаффо Ислом шариатининг талабларидандир.\nБиз бу чораларга амал қилишимиз, асло хавотирга тушмаслигимиз, то Аллоҳ таоло енгиллик бергунига қадар, собит туришимиз лозим.\nШу ўринда ҳаммамиз билишимиз ва эсда тутишимиз керак бўлган бир масала бор. У ҳам бўлса, ҳеч жазавага тушмаслик, ҳечам хавотирга берилмаслик, балки хотиржам бўлишимиз лозим. Чунки, мусулмонлар икки Ҳарамда бутун бир уйғунлик, роҳатда, хотиржамликда яшамоқдалар, Аллоҳга ҳамд бўлсин! Буларнинг барчаси аввало Аллоҳнинг фазлидан, қолаверса, тўғри йўлдан юрувчи раҳбариятнинг доно тадбирлари натижасидир. Бу тадбирлар бу муборак диёрларда, зиёратчиларга бундай ёмон касаллик ва ваболар тарқалмаслиги учун кўрилмоқда.\nБиз маълумотларни тўғри манбалардан олишимиз керак. Баъза бадниятлар тарқатаётган турли миш-миш, ёлғон, уйдирма ва ваҳималарга қулоқ солмаслигимиз керак. Аллоҳ таоло биз ва сизларга ўзининг неъматларини давомли қилсин, Ўзининг фазли билан биздан турли фитналар ва ёмонликларни даф қилсин. У буни беришга лойиқ ва қодир зотдир. Эй Аллоҳ, Сендан биз ва барча мусулмонлардан ҳар қандай дард, бало, ёмонлик ва қўрқинчни кўтаришингни сўраймиз, ё Зал-жалол вал-икром, эй қувват ва қудрат соҳиби! Ва ахиру даъвана анил-ҳамду лиллаҳи раббил-оламин. Ва саллаллоҳу ва саллама ва барака ала саййидина Муҳаммадин ва ала алиҳи ва асҳабиҳи ажмаъийн.\nМакка шаҳридаги Ҳарами шариф масжиди имом-хатиби Абдураҳмон ас-Судайснинг 2020 йил 8 март кунги ҳуфтон намозидан сўнг нутқини араб тилидан Абдуҳаким Арипов таржима қилди.\nКиритилган вақти: 12/03/2020 15:45; Кўрилганлиги: 117\nМатериал манзили: http://sammuslim.uz/press/news/abdurahmon-as-sudays-koronavirus-boyicha-ehtiyot-choralariga-munosabat-bildirdi\nЧоп этилган вақт: 31/03/2020 06:24


Марказий банк: 5 фоизлик инфляция Ўзбекистон учун энг маъқул кўрсаткич\nАйни пайтда Россияда инфляция даражаси 5 фоиз, Қозоғистонда 7 фоиз атрофида, Ўзбекистонда эса 10,9 фоизни ташкил этмоқда.\nМарказий банк раиси ўринбосари Беҳзод Ҳамроев бугунги Ўзбекистон иқтисодий ҳолати учун неча фоизлик инфляция яхши кўрсаткич бўла олишини айтди, дея хабар бермоқда Kun.uz мухбири.\nҲамроевга кўра, 5 фоизлик инфляция республика иқтисодий самарадорликка эришиши учун нормал кўрсаткич ҳисобланади.\n«Одамларнинг самарали турмуш тарзига таъсир қиладиган иқтисодий ўсиш учун инфляция маълум бир меъёрда бўлиб туриши керак. У бизда неча фоиз бўлиши керак, деган савол берилса, буни аввало, кимлар билан таққослаш кераклигига эътибор қаратилади.\nБиринчи ўринда асосий савдо ҳамкорларингиз билан солиштириб кўришингиз лозим. Бизнинг асосий савдо ҳамкорларимиз Россия, Қозоғистон, Хитой, Корея давлатларидир. Масалан, Россияда пандемия даврида йиллик инфляция 5 фоиз атрофида кўтарилган бўлса, ундан аввал 4 фоиз бўлган. Қозоғистонда ҳам 4-6 фоиз атрофида бўлган. Ҳозирда 7 фоиз.\nЎйлайманки, Ўзбекистонда 5 фоизлик инфляция даражаси энг маъқул кўрсаткич бўлади. Бу савдода ҳам, ишлаб чиқаришда ҳам самарадорликни таъминлашга ёрдам беради.\nЭнди 5 фоизга қандай қилиб эришамиз, дейилса, бу бўйича прогнозларимиз ўтган йили эълон қилинган. 2023 йил охирида 5 фоизга эришиш чораси кўрилади.\nМарказий банкнинг мақсади инфляцияни 5 фоизга тушириш. Лекин буни кейинги йилда ҳам бу даражага тушириш имконияти бор, ҳаракат қилиш мумкин. Аммо иқтисодий ўсиш ва фаолликни, иш ўринлари ва даромадларнинг сақлаб қолинишидаги мувозанатни таъминлаш зарур. Шу боис инфляция даражасини кўзланган фоизга тушириш учун 2023 йил белгиланган», деди Беҳзод Ҳамроев Марказий банк бошқаруви йиғилиши якунига оид матбуот анжуманида.\nАввалроқ, 2021 йилнинг март ойида йиллик инфляция ўсиш суръати 10,9 фоизга етгани хабар қилинганди.\nЭслатиб ўтамиз, феврал ойида инфляция даражаси 0,6 фоизни, йиллик инфляция эса 11,4 фоизни ташкил этганди.\nМарказий банк 2021 йилда инфляция даражаси 9–10 фоиз бўлишини прогноз қилган.


Гулнора Каримова, Ғарб бизнеслари ва миллионлаб доллар пора – mulkdor.com\nГулнора Каримова, Ғарб бизнеслари ва миллионлаб доллар пора\nApril 3 2015, 12:04 Коррупция\nАҚШ Адлия вазирлиги Швециядаги Nordea банкидан Ўзбекистон раҳбари Ислом Каримовнинг катта қизи Гулнора Каримовага тегишли ҳисобдаги 30 миллион 450 минг долларни музлатиб қўйишни сўраган ва расмийларнинг тасдиқлашича, бу илтимос қондирилади.\nГап “Takilant Limited” фирмаси ҳақида кетмоқда. 20 март куни Нью-Йоркдаги федерал суд маблағни мусодара қилишни буюрган.\nЎзбекистонда бизнес қиладиган уч халқаро мобил ширкати – VimpelCom, MTS ва TeliaSonera республика бозорига улкан пора эвазига кириб келганми?\nШу пайтгача олиб борилган жиноий тергов ва журналистик текширувлар президент қизи бу компаниялардан камида 1 миллиард доллар пора олгани ҳақида дарак бермоқда.\nАҚШ олиб борган тергов шуни кўрсатганки, учала компания ҳам Ўзбекистонга кириш учун пора берган ва бу маблағ турли жиноий схемалар орқали бошқа давлатларда яширилган, жумладан Швецияда.\nУюшган жиноятчилик ва коррупцияни ёритиш лойиҳаси (OCCRP) яқинда эълон қилган ҳисоботида юқоридаги даъвони исботловчи далилий ҳужжатларни келтиради.\nШвеция терговчиларига кўра, бу журналистик текширувлар улар қўлидаги маълумотлар билан ҳамоҳанг.\nХалқаро тергов чуқурлашар экан, Швейцарияда Гулнора Каримовага алоқадор банк ҳисобларида 900 миллион доллар музлатиб қўйилган.\nФранцияда президент қизининг катта қийматга эга мулклари мусодара этилган, хусусан квартира ва қаср.\nВатанда Гулнора Каримова, 2014 йилнинг сентябрида Бош прокуратура берган маълумотларга кўра, уюшган жиноятчиликда гумон қилинади, бироқ у айнан нимада айбланаяпти ёки айбланиши мумкин, бу ҳақда ҳеч қандай ахборот мавжуд эмас.\nГулнора Каримова ўтган йилнинг февраль ойидан бери уй қамоғида экани айтилади, бироқ бу ҳам расман тан олинмаган.\nЎзбекистон ҳукумати Европа давлатлари, қолаверса Қўшма Штатлар билан қанчалик ҳамкорлик қилмоқда? Ғарб расмийларининг айтишича, тергов билан боғлиқ илтимослар қондирилмаган.\nКоррупция ва инсон ҳуқуқлари бузилиши бир-бирига чамбарчас боғлиқдир, дея танқид қилиб келадиган халқаро ташкилот “Human Rights Watch” Ислом Каримов ва унинг маъмуриятини халқаро терговда ҳамкорлик қилиб, ҳақиқатнинг тагига етишга чақирмоқда.\n“Ўзбекистоннинг ҳуқуқбузар ҳукумати ташқи дунё танқидини инкор этиб, ўзини адолатпарвар тузум дея таърифлайди. Қани, Европа терговчилари билан ишланг, чуқур илдиз отган жиноятни фош этишда ҳисса қўшинг”, – дея ундайди Стив Свердлов.\nЮқорида номи тилга олинган уч компания Америка бизнеслари эмас, улар Европа ва Россияда асосланган. Бироқ уларнинг қимматбаҳо қоғозлари Нью-Йоркдаги биржаларда сотилади ва шу тариқа АҚШ молиявий тизимининг бир қисми.\nАйнан шу сабаб Адлия вазирлиги ҳамда АҚШ Қимматли қоғозлар ва биржа комиссияси бу бизнесларнинг қилмишлари ва улар билан боғлиқ жиноий ишларга жиддий эътибор қаратмоқда.\nЎзбекистон бозорига ўз шахсий мулки сифатида қарагани гумон қиинадиган Гулнора Каримованинг кирдикорлари сиз ўйлагандан ҳам мураккаброқ кўринишга эга, дея маълум қилади Уюшган жиноятчилик ва коррупцияни ёритиш лойиҳаси.\nЯна фарғоналик ўқитувчилар муаммоси ҳақида: ...\nSof.uz сайти икки ҳафтадан бери кузатиб келинаётган фарғоналик ўқитувчиларни мажбурий меҳнатга жалб этилиши воқеаси ҳақида бугун ўз манбаларига таяниб “Ўқитувчиларни далага ...\nКоррупцияAugust 1 2017, 03:08\n“битта ариқдан сувни ҳам мол ичади, ҳам биз ...\n"Моллар билан битта ариқдан сув ичамиз" (ВИДЕО) 0:00:56 0:00:00/0:00:56 ▶ Бевосита линк "Бозорлар тартибсиз. Ичкарида бўш расталар бўла туриб, кўчаларда тартибсиз ...


Сўров натижаси | NORMA.UZ\nКўпчиликнинг ишда рақамларга, ҳисоб-китобларга дуч келиши ва уйга чарчаган ҳолда қайтиши бизга маълум. Сиз бюджет юритиш амалиётини уйда ҳам татбиқ этасизми, сиз ўз кирим ва чиқимингизни санайсизми ва шахсий харажатларингизни назорат қиласизми?\nБизнинг сўровимизга 340 нафар киши жавоб қайтарди, бунинг учун уларга миннатдорчилик билдирамиз. Дарвоқе, бу охирги вақтдаги бир хил сўровлардан биридир.\nМуштарийларнинг кўпчилиги, яъни 104 нафар киши (30.6%) ҳар ҳолда оила бюджетини юритишаркан. Албатта тўғри қилишади. Муҳими, улар “ҳар эҳтимолга қарши” ҳам, таътил учун ҳам пул ажратиб қўйишган. 17 нафар киши (5%) бюджетни юритиш учун ҳатто смартфон ёки планшетга махсус иловалар ўрнатишган.\nУй бюджетини юритишни эсдан чиқариб қўяётганларга, бу эса 71 нафар респондент (20,9%)ни ташкил этади, шуни эслатамизки, бу ишда энг асосийси – бошлаб олиш, яна ҳам муҳими давом эттиришдир. 53 нафар респондент (15,6%) уй бюджетини юритишни вақтни бекор сарфлаш, деб ҳисоблашади.\n95 нафар муштарийларимиз (27,9%) оила бюджетини қандай юритишни билишмайди, бу эса бизда навбатдаги муаллифлик шарҳи учун янги мавзу тайин эканлигини билдиради.\nУмид қиламизки, бу сиз учун фойдали бўлади!


Тошкентда 1 июль куни шифохонага ётқизилган 64 ёшли бемор аёл Ўзбекистонда коронавируснинг навбатдаги қурбонига айланди.\nСоғлиқни сақлаш вазирлиги Тошкент шаҳрида коронавирус инфекциясига чалинган 64 ёшли бемор ўткир нафас ва юрак етишмовчилигидан вафот этгани ҳақида хабар берди.\n«Тошкент шаҳри Олмазор туманида яшовчи 64 ёшли М.Х. (аёл) жорий йил 1 июль куни қоринда ва чап кўкрак соҳасида оғриқлар кучайганлиги сабабли Тошкент шаҳар тез тиббий ёрдам клиник шифохонасига ётқизилган.\n3 июль куни эса беморда нафас етишмовчилиги белгилари кучайганлиги сабабли реанимация бўлимига ўтказилган ва Covid-19 инфекциясига намуна олинган.\nБеморнинг даволаниши давомида кунлик аҳволи мутахассислар томонидан доимий назоратга олинган. Бироқ шифокорларнинг стандартлар асосида ўтказган тезкор реанимацион муолажаларига қарамасдан беморнинг аҳволи кескин оғирлашиб, ўткир нафас ва юрак етишмовчилигидан вафот этди», дейилади Соғлиқни сақлаш вазирлиги Жамоатчилик билан алоқалар бўлими хабарида.\nБу Ўзбекистонда коронавирус туфайли қайд этилган 41-ўлим ҳолати бўлди.\nПандемия даврида Тошкентда 25, Наманганда 4, Самарқандда 3, Бухоро, Сурхондарё ва Жиззахда 2тадан, Фарғона, Қашқадарё ва Навоий вилоятларида биттадан ўлим рўй берди.


«Лестер» Вардини олиб қолиш учун юқори маош таклиф қилди, лекин у «Арсенал» билан 4 йиллик битим тузиш бўйича келишувга эришди\n09:00 / 06.06.2016\n«Лестер» раҳбарияти жамоа ҳужумчиси Жейми Вардининг «Арсенал»га ўтиши бўйича жараённи тўхтатиб қолишга уринишди.\n29 ёшли ҳужумчи февраль ойида жамоа билан шартномасини 2019 йилгача узайтириб, ҳафталик маоши миқдорини 60 минг еврога ошириб олганди. «Лестер» шу кунларда унга янада кўпроқ маош тўлашни назарда тутувчи янги шартнома таклиф қилган.\nThe Telegraph хабарига кўра, Варди «Арсенал» билан 4 йиллик шартнома тузиш бўйича ўзаро келишувга эришиб бўлган, унинг лондонликлар жамоасидаги маоши миқдори ҳафтасига 100 минг фунтни ташкил этади.\nЛондонликлар клуби ушбу трансферни Евро-2016 бошлангунига қадар расмийлаштирмоқчи. Варди шу соатларда «Арсенал» базасида тиббий кўрикдан ўтиши кутилмоқда.\nБундан олдинги хабарларда «Арсенал»Вардини 20 миллион фунт эвазига трансфер қилиши ҳақида айтилганди. Футболчининг кетаётгани ҳақидаги хабарни «тулкилар» бош мураббийи Клаудио Раньери ҳам тасдиқлаган.


Цукерберг ва H&M томонидан яратилган либослар намойиш этилувчи сайт ишга тушди\n21:08 / 01.04.2016\nТармоқларда швед компанияси H&M Facebook раҳбари Марк Цукерберг билан ҳамкорликда яратилган либослар тўпламини намойиш этувчи Markforhm сайти пайдо бўлгани ҳақида хабар берилди.\n"Барча тўпламлар еттита футболка ва бир жуфт классик жинсилардан иборат. Бундан ташқари, сайтда Маркнинг турли вазиятлардаги корпоратив услуби намойиш этилган суратлардан иборат “лукбук”ни ҳам учратиш мумкин", дейилади хабарда.\nШунингдек, H&M Цукерберг билан узоқ муддатли ҳамкорликни эълон қилганидан мамнун эканлигини қайд этган. Биргаликда яратилган янги тўплам савдо дўконларида жорий йилнинг 1 майидан сотувга қўйила бошлаши ҳақида айтилди.\nБританиянинг Metro нашри H&M компанияси вакиллари билан боғланиб, ҳеч қандай янги сайт ишга туширилмагани ва бу хабарга уларнинг алоқалари йўқ эканлигини аниқлашди. Шунинг билан бирга, H&M ходимлари сайтда уларни пресс-релиз услублари ўхшаш қилиб ишланганини қайд этишди. Цукербергдан эса бу мавзуда ҳали ҳеч қандай изоҳ қабул қилинмади.\nМаълум бўлишича, бу акция ҳам шунчаки биринчи апрель ҳазили бўлиб чиқди.


БИШКЕК – Хитойдаги «қайта тарбиялаш» лагерларида камида 50 минг нафар этник қирғизлар сақланмоқда. Бу ҳақда Шинжон (Хитой) вилоятидаги этник қирғиз мигрантлари гуруҳининг душанба (26 ноябрь) куни Қирғизистон президенти Сооронбай Жеенбековга йўллаган очиқ мактубида маълум қилинган, деб хабар беради Озод Европа/Озодлик (RFE/RL) радиоси.\nШинжонда асосан, Хитой-Қирғизистон чегараси яқинидаги Қизилсув қирғиз автоном префектурасида 200 мингга яқин этник қирғизлар истиқомат қилади.\nЎз мактубида улар Жеенбековдан айрим ҳолларда 2 йилдан ортиқ ташқи дунё билан алоқасиз ҳолда сақланаётган қариндошларини озод этишга ёрдам беришини сўраганлар.\nБМТнинг август ойида ўтказган текширувлари натижасида бир миллионга яқин шинжонлик мусулмонлар «экстремизмга қарши кураш марказларида» сақланаётгани, миллионлаб бошқа одамлар қайта тарбиялаш масканларига мажбуран жойлаштирилгани маълум бўлган.\nХитой ҳукумати ушбу масканлар тарбияланувчиларининг тутқунликда сақланишини инкор этиб келади.


Трампнинг ғалабаси туфайли South Park зудлик билан ўз сценарийсини ўзгартирди\n16:46 / 10.11.2016\nҲажвий мультсериал бўлмиш South Park ижодкорлари АҚШ президентлиги сайловида Дональд Трамп ғалаба қозонгач, мультфильмнинг янги сценарийсини ўзгартиришди. Аввалдан тайёрлаб қўйилган олдинги сериясида Ҳиллари Клинтон президент сифатида кўрсатиб ўтилган эди.\nТрамп ҳисобига янгиланган қисм АҚШда 10 ноябрда намойиш этилади. Янги қисм - "Oh Jeez" ("Эй, Худойим") деб номланган. Қисм тизери интернетда эълон қилинган.\nVariety порталининг хабар беришича, янги қисмда ўтказилган сайловлар устидан жуда қаттиқ кулинган. Қаҳрамонлардан бирининг отаси унга шундай дейди: “АҚШда аёллар ҳамма нарса бўлишлари мумкин, фақат президент эмас”.\nТрамп South Park мультсериал